Kanak-Kanak Makan Mi Segera – Sebenarnya Selamat Atau Tidak?

Selain mudah dan cepat disediakan, mi segera juga enak dimakan sekali gus menjadi hidangan kegemaran kebanyakan individu tanpa mengira usia. Pelbagai mitos yang mengatakan mengenai bahaya mi segera seperti mengandungi bahan kimia dan penyebab kanser. Namun, jika dilihat dari segi fakta pastinya negara mempunyai standard kawalan keselamatan makanan dan tidak akan mengambil mudah untuk melepaskan produk yang mempunyai bahan terlarang serta berbahaya dijual di pasaran. Menikmati mi segera adalah selamat namun yang menjadi isu apabila membicarakan mengenai aspek kesihatan.
Perlu kita ketahui, mi segera sejenis mi dalam kumpulan bijirin, nasi, mi dan roti dalam piramid makanan yang perlu dimakan secukupnya. Tiada bahan bahaya dalam mi segera kerana secara umumnya ia mengandungi karbohidrat sepenuhnya. Sama seperti nasi dan roti, mi ini dihadam di dalam perut dalam tempoh antara tiga hingga empat jam. Kebiasaannya, mi segera dibuat kering dan agak keras.
KESAN MI SEGERA

Jika individu itu mempunyai berat badan berlebihan dan kurang aktif, ia bukanlah pilihan makanan yang baik untuk dimakan dengan kerap. Ini kerana kebanyakan orang mengambil mi ini sebagai snek tambahan dan ia boleh menggemukkan. Tidak kurang juga ada orang menjadikannya sebagai hidangan utama.Disebabkan mi ini juga menyebabkan lambat kenyang, dikhuatiri menyebabkan kita berasa tidak puas dan mengambil hidangan lain selepas itu.Tinggi kalori dan lemak melainkan ia tidak dikeringkan, tapi masih mengandungi karbohidrat semata-mata.Jika dimakan sebagai makanan tambahan, ia tidak membahayakan bagi individu yang tiada masalah kesihatan seperti obesiti serta aktif bergerak.Hidangan ini menjadi masalah jika ia dimakan sebagai menu utama setiap hari dan dimasak bersama serbuk perisanya. Ia juga menjadi kurang sihat apabila sajian ini tidak dicampur bersama tambahan nutrien lain seperti sayur dan ayam (protein).Perkara yang perlu diambil perhatian ketika mahu menikmati hidangan mi segera ialah paket serbuk perisa yang disertakan dalam setiap bungkusan. Ini kerana sodium yang terkandung dalam serbuk perisa mengandungi hampir 1,000 miligram setiap hidangan, jika kuahnya dimakan habis. Jumlah berkenaan memenuhi 50 peratus keperluan sodium yang disarankan setiap hari. Kebanyakan orang, ada yang tidak menggunakan serbuk perisa dan pastinya kurang sodium.
KANAK-KANAK DAN MI SEGERA

Bukan hanya orang dewasa, malah kanak-kanak juga menggemari mi segera. Tidak menjadi masalah jika sesekali mereka mahu menikmati mi segera. Namun, jangan makan mi segera setiap hari bersama campuran serbuk perisa yang disertakan di dalam bungkusan. Jika mahukan hidangan yang lebih menyihatkan untuk anak, lebih baik sediakan perencah sendiri dan masukkan sayur serta protein seperti ayam dan telur bagi melengkapkan nutrien diperlukan si kecil.Elakkan pengambilan mi segera yang kerap kerana ia tidak mengandungi nutrien lain selain karbohidrat semata-mata. Ini kerana makanan yang tidak berbahaya ini boleh menjadi kurang sihat jika anak tidak mahu menjamah hidangan lengkap yang lain.Pada masa sama, ibu bapa juga perlu lebih prihatin mengenai masalah kesihatan anak seperti obesiti dan kurang aktif agar mengurangkan pengambilan mi segera secara kerap.Jika anak mempunyai masalah berat badan sebaiknya ambil makanan seimbang dan elakkan pengambilan snek tambahan seperti mi segera ketika lapar terutama waktu malam.Kurangkan pengambilan sodium atau serbuk perisa jika anak mahu menikmatinya dan pastikan ia ditambah dengan nutrien lain ke dalam hidangan.
PILIHAN MAKANAN SIHAT
Jika mahu menikmati hidangan sihat, kita sepatutnya tahu cara membaca label produk makanan yang ingin dibeli. Elakkan membeli makanan mengikut selera sebaliknya berdasarkan piramid makanan untuk memenuhi keperluan nutrien badan.Sebaik-baiknya, beli beras, bijirin atau roti mil penuh kerana bahagian luar yang diproses itu tidak dibuang dan kebanyakan vitamin serta mineral ada di bahagian luarnya. Selain itu, boleh cuba amalkan pengambilan beras perang. Jika kurang gemar menikmati beras perang boleh campur dengan oat ketika dimasak bagi mengubah rasa yang lebih enak dalam sajian. Malah, cara berkenaan juga boleh meningkatkan kandungan serat yang membantu mempercepatkan rasa kenyang. Pada masa sama, ia juga mengandungi mineral dan vitamin selain membantu melancarkan pergerakan usus bagi mengelakkan masalah sembelit.Pengambilan makanan tinggi serat sangat penting bagi membantu mengurangkan risiko mendapat masalah diabetes, obesiti dan kanser.Ketika makan pastikan hidangan perlu lengkap mengikut panduan piramid makanan Malaysia yang mengandungi kombinasi pelbagai jenis makanan untuk memberi semua zat makanan yang diperlukan oleh tubuh.Tiada satu pun makanan tunggal yang dapat membekalkan semua zat yang diperlukan. Tubuh memerlukan pelbagai jenis makanan dalam kuantiti yang berbeza untuk memelihara kesihatan. Sebaiknya, kurangkan pengambilan snek tambahan terutama bagi ahli keluarga yang mempunyai masalah kesihatan seperti obesiti dan diabetes.
GAYA HIDUP SIHAT
Apabila pelbagai jenis makanan dapat dibeli dengan mudah tanpa mengira masa, ia menyebabkan ada sesetengah daripada kita kurang mengambil berat mengenai hidangan yang dimakan. Disiplin menjaga kesihatan dan memilih makanan yang sihat sangat penting untuk menjaga kesejahteraan tubuh. Ambil masa untuk bersenam biarpun sibuk dengan tugasan di pejabat. Jika berkesempatan, banyakkan bergerak ketika di pejabat atau melakukan aktiviti fizikal bersama keluarga di hujung minggu.
Sumber : Dekan Fakulti Sains Kesihatan, Universiti Perubatan Antarabangsa (IMU) Dr Winnie Chee Siew Swee & Harian Metro


KENDALI SUAMI ANAK MAK DENGAN BETUL AGAR HUBUNGAN ANDA DENGAN MERTUA LEBIH ERAT

Ahli Psikoterapi Universiti Putra Malaysia (UPM), Prof. Dr. Azhar Md. Zain menerangkan bahawa mengikut teori yang diperkenalkan oleh Sigmund Freud secara semulajadinya, anak lelaki sememangnya lebih cenderung untuk rapat dengan ibu manakala anak perempuan pula lebih senang untuk bersama bapa. Anak emak biasanya merujuk kepada seorang anak lelaki yang mempunyai hubungan yang sangat kuat dengan ibunya. Hubungan kuat ibu dan anak itu terbina sejak dari kecil lagi sehingga meningkat dewasa. Perwatakan dan personaliti mereka banyak dipengaruhi oleh ibu mereka. Ada di antara anak emak kekal perwatakan mereka sehingga meningkat dewasa dan mempunyai keluarga sendiri.
PERWATAKAN DAN KEPERIBADIAN ANAK EMAK
Seorang anak lelaki yang digelar sebagai ‘anak emak’ kebiasaanya dilihat sebagai seorang yang sangat rapat dengan ibunya, bersifat penyayang, pengasih, berbudi bahasa, sopan santun, mengambil berat terhadap ahli keluarga, menghormati orang tua serta pandai menjaga hati ibu bapa. Wanita melihat lelaki ‘anak emak’ ini adalah calon suami yang baik kerana berpendapat bahawa lelaki ‘anak emak’ akan menjaganya sebagai seorang isteri sebagaimana dia menjaga ibunya. Tetapi ada juga wanita berpandangan bahawa lelaki ‘anak emak’ sukar untuk melaksanakan tanggungjawab sebagai seorang suami kepada isterinya dalam memberikan kasih sayang yang adil.

GAYA KEIBU–BAPAAN YANG MEMPENGARUHI PERKEMBANGAN ANAK EMAK

Ibu Aktif – Gaya keibubapaan secara tidak langsung mempengaruhi pembinaan karakter dan personaliti anak emak. Kajian Maccoby, E.E. (1992) mendapati bahawa Ibu yang terlalu dominan dalam membesarkan anak-anak akan mempengaruhi perkembangan psikologi dan emosi kanak-kanak tersebut. Begitu juga dengan sifat Ibu yang terlalu bersifat pelindung (protective) kepada anaknya juga dapat memberi kesan kepada pembentukkan peribadi serta emosi anak tersebut.
Bapa Pasif – Ikatan perhubungan antara anak dan ibu terlalu kuat sehingga setiap perkara si anak lelaki akan merujuk kepada ibu berbanding ayah dalam memberikan pendapat dan menjawab persoalan yang timbul. Di dalam hal ini si ayah mungkin tidak memberikan komitmen sepenuhnya dalam mempengaruhi perkembangan anak-anak tersebut. Kadang kala karakter Si ayah yang terlalu garang sehingga membuatkan anak lelaki takut untuk berdampingan dengan ayah dan lebih selesa berinteraksi bersama ibunya.

ADAKAH ANDA ANAK EMAK?
Ya jika anda:

Berhubungan dengan ibu lebih rapat berbanding bapa.
Lebih selesa menceritakan segala hal peribadi dengan ibu.
Bergantung sepenuhnya kepada ibu dari segi membuat keputusan dan perancangan.
Mempunyai emosi yang lebih sensitif jika ada isu berkaitan dengan ibu.

DILEMA ‘ANAK EMAK’

Dilema Tingkahlaku:Anak emak setengahnya lebih pasif dalam tingkahlaku serta perhubungan sosial. ‘Anak emak’ akan merujuk kepada ibunya untuk apa jua tindak tanduk yang mereka akan lakukan. Mereka ini agak sukar untuk berdikari.
Dilema Pemikiran: sukar dalam membuat keputusan dan perancangan dengan baik, ini kerana jjika sebelum ini segala perancangan dan tindakan yang diambil adalah bergantung sepenuhnya oleh pengaruh ibu.
Dilema Emosi Anak Emak:Emosi ‘anak emak’ mudah tersinggung dan sensitif dengan isu-isu yang remeh. Mereka lebih peka kepada emosi ibunya berbanding isterinya sendiri. Emosi dalam menyalurkan kasih sayangnya kepada antara ibu dan isteri.

MASALAH YANG DIHADAPI ANAK EMAK

Konflik dalam perhubungan: Menurut pandangan Kaunselor Berdaftar , Tuan Hj Hushim bin Hj. Salleh berkata, karakter yang dimiliki oleh  ‘anak emak’ adalah positif seperti hubungan rapat dengan ibu, mengambil berat dan bertanggungjawab. Akan tetapi konflik mungkin timbul bagi ‘anak emak’ jika karakter itu terbawa-bawa ke alam rumahtangga.
Berkongsi kasih:Ianya dapat dilihat apabila suami ‘anak emak’ tidak dapat memberikan kasih sayang yang adil antara ibu dan isterinya, segala hal urusan rumahtangga akan di kongsi bersama ibunya serta takut untuk mengambil keputusan dan tindakan sendirinya.
Bimbang jatuh hukum derhaka kepada ibu: patuh dan tunduk kepada ibu bapa  merupakan satu tuntutan dalam agama manakala keseimbangan kasih sayang dalam perhubungan suami isteri juga adalah sesuatu yang perlu untuk menjamin keharmonian rumah tangga.

SARANAN KEPADA ‘ANAK EMAK’

Sedar Diri – menyedari dan mengakui bahawa anda ada memiliki perwatakan sebagai ‘anak emak’ dan menerima keadaan tersebut dengan hati yang terbuka.
Ubah cara hidup – lakukan perubahan keatas persepsi diri dan perwatakan ‘anak emak’ yang dibawa demi kesejahteraan emosi dan tingkahlaku.
Positif mental dan emosi – sentiasa positif untuk melakukan perubahan agar hidup anda lebih harmoni untuk kedua-dua belah pihak terutamanya dalam perhubungan suami isteri.
Memahami kepentingan antara dua pangkat ibu & isteri – ibu dan isteri masing-masing  mempunyai hak terhadap anak dan suaminya, adalah menjadi tanggungjawab anak/suami untuk berlaku adil terhadap keduanya. Perlu faham keutamaan sepertimana tuntutan agama yang menggariskan bahawa ibu perlu diberi keutamaan. Suami perlu membantu isteri faham hiraki ini dari perspektif agama.
Perbincangan antara kedua belah pihak – jadikan kebiasaan untuk suami isteri berbincang akan hal rumahtangga bersama-sama dan tidak menyerahkan segala keputusan pada ibu.
Belajar berdikari dan matang – cubalah untuk berdiri diatas kaki sendiri dalam membuat keputusan dan mengambil tindakan. Jangan risau dengan keputusan yang di ambil, jika salah; belajar dari kesilapan tersebut.

JIKA PASANGAN ANDA ANAK EMAK

Perkataan ‘anak emak’ sangat keramat bagi mereka yang belum berkahwin. Kebanyakan wanita ingin mengelak daripada mengenali atau mempunyai hubungan dengan lelaki anak emak. Pelbagai persepsi buruk yang dikeluarkan terhadap lelaki anak emak. Namun jika hati sudah terpaut persedian secara mental dan fizikal sangat penting untuk berdepan dengan lelaki ini. Syurga ‘ isteri ‘ di bawah tapak kaki suaminya. Penting untuk sentiasa menggembirakan si suami dan tidak melawan kata. Dugaan seorang isteri yang bersuamikan anak emak ini sangat besar namun bukannya semua buruk seperti yang digambarkan.

BELAJAR MENGENALI IBU MERTUA –Sebagai seorang isteri, cuba belajar untuk mengenali siapa ibu mertua. Perhatikan bagaimana sikap ibu mertua anda. Cuba bertanya kepada suami apa yang disukai atau yang dibenci oleh Ibu mertua. Cuba untuk ikut rentak ibu mertua namun sentiasa bersopan ketika bersama ibu mertua. Anggap ibu mertua seperti ibu anda.

MEMASAK MAKANAN KEGEMARAN – Masakan amat penting untuk menggembirakan suami anda. Belajar cara masakan ibu mertua untuk menarik perhatian suami. Ini kerana suami membesar dengan masakan ibunya jadi tidak salah untuk anda belajar. Suami mungkin akan bertambah sayang kerana anda pandai dan sanggup belajar memasak dengan ibunya.

MENYATAKAN PERASAAN –Elak untuk berasa cemburu ketika suami memberi tumpuan yang lebih kepada ibunya. Isteri dilarang sama sekali untuk bercakap tentang keburukan ibu mertua di hadapan suami. Ia boleh merosakkan hubungan anda suami isteri dan juga hubungan dengan ibu mertua Beritahu kepada suami apa yang boleh dia lakukan kepada anda iaitu sentiasa menunjukkan kejujuran, keikhlasan dan kasih sayangnya.

BERSIKAP POSITIF – Apabila anda berfikiran terbuka dan sentiasa positif, ia akan memudahkan semua pihak. Segala yang dilakukan oleh suami dan ibu mertua tidak akan menjadi masalah besar kepada anda. Bersikap positif membantu untuk mengelak berlakunya persengketaan terhadap perkara remeh dan rumah tangga akan sentiasa dipenuhi kasih sayang. Sentiasa berdoa supaya segala masalah dapat dilalui dengan mudah.

PIKAT HATI MERTUA – Sebagai seorang ibu, mertua mengharapkan menantu untuk menjaga anak lelaki dengan baik sepertimana dia memelihara anaknya. Isteri perlu berusaha untuk mengambil hati mentua walau agak susah. Jika kerap pulang ke kampung, anda dapat menjalikan hubungan yang lebih baik dengan ibu mertua sambil dapat mendekatkannya dengan cucu-cucunya. Suami pasti akan menyayangi anda kerana memahami perasaan dia.

BERTOLAK ANSUR – Hubungan suami isteri perlu dilengkapkan dengan sikap tolak ansur antara anda dan juga suami. Jika suami ingin pulang ke kampung untuk menjenguk ibunya, anda perlu menuruti kata suami dan cuba memberi mereka peluang untuk meluangkan masa bersama. Sikap ini dapat menyelesaikan pelbagai masalah dan membuat kehidupan anda suami isteri lebih bahagia.

JANGAN BANDING – Elakkan dari membandingkan emaknya dengan ibu anda. Ini antara pantang paling besar seorang anak emak. Walau ibu anda merupakan yang terbaik, tetapi bagi suami emaknya adalah wanita yang sempurna. Jika anda kerap membandingkan mertua dan ibu anda, ini boleh menyebabkan pergaduhan besar dan mungkin mengakibatkan berlakunya keretakkan rumah tangga.

Sumber: myhealth.gov.my/jelita.com.my


MAMA! SARUNG TANGAN BAYI JANGAN PAKAIKAN TERLALU LAMA.

Antara sebabnya sarung tangan bayi atau mittens dipakaikan kepada bayi kerana  kita tidak mahu anak tercakar mukanya sendiri, tangan anak sejuk. Betul? Orang kita sudah terbiasa dengan pemakaian mittens ini. Kalau tidak dipakaikan, nanti orang tua bising pula. Pernah dengar orang tua kata sawan daki dekat celah-celah jari bayi? Sebab itu selepas mandi kena lap kering-kering baru pakaikan mittens. Kalau tak pakaikan mittens pun, tak ada masalah daki di celah jari.
Jika kita berterusan pakaikan mittens pada anak kita, anda akan dapat perhatikan tangan anak kita akan sentiasa menggenggam. Betul tak? Jadi, jika kita tanggalkan mittens seawal yang boleh, tangan anak kita akan menyentuh segala yang ada berdekatan dengannya. Secara tidak langsung sentuhan itu akan merangsang otak bayi. Jika tangannya sentiasa berada dalam mittens dan terus menerus menggenggam tangan, bayi kita tidak akan dapat explore apa yang ada di sekeliling dia dan otak juga tidak akan terangsang.

Memang pada awalnya anak kita akan tercakar mukanya sendiri. Memang akan luka tetapi sekali dua sahaja dan selepas itu anak kita belajar kalau terkena kuku, dia akan merasa sakit. Jadi dia akan berhenti mencakar muka dan akan menggosok mukanya dengan belakang tapak tangan.
Berapa lama tempoh pakai sarung tangan ini sebenarnya tidak ditetapkan oleh doktor mahupun pakar kanak-kanak. Namun, seelok-eloknya, bayi tidak lagi mengenakan sarung tangan bayi atau ‘mittens’ setelah mencapai usia 2 bulan. Itupun perlu ditanggal selalu. Ada sebab mereka tidak menggalakkan pakai sarung tangan bayi ini. Antaranya:

BAYI MENGGUNAKAN TANGAN UNTUK ‘MERASA’ PERSEKITARANNYA – Di awal kelahirannya, mata bayi tidak begitu sensitif dan tidak dapat melihat seperti pandangan mata orang dewasa. Malah, bayi sendiri tidak tahu bahawa mereka mempunyai 2 belah tangan yang boleh digunakan. Dengan deria sentuhan melalui jari, bayi akan dapat merasakan persekitarannya dengan lebih baik serta belajar mengetahui fungsinya dengan lebih awal.

MEMBANTUTKAN KEMAHIRAN MEMEGANG – Dengan melihat dan merasa tangannya, bayi akan dapat menggunakan tangan dan jarinya dengan lebih kerap. Menurut Frans Plooij, Ph.D, bayi seawal 2 bulan sudah boleh menggenggam barang yang kecil dan ringan jika dirangsang dengan baik. Malah, bayi sebenarnya amat berminat dengan tangan sehingga mereka menjadi ‘kagum’ dan ‘asyik’ bermain dengannya. Tetapi, jika bayi tidak nampak apa yang boleh dilakukan oleh tangannya, tentu dia tidak akan tertarik dengan kebolehan ini.

MENEROKA KEMAMPUAN MAKAN BAYI – Tiada masalah sebenarnya jika bayi anda suka memasukkan tangan ke dalam mulut. Ini adalah perkara normal yang dapat membantu meningkatkan eksplorasi terhadap ‘gag reflex’ yang merangsang kebolehannya untuk makan apabila mencecah umur 6 bulan. Menurut Dr Yanti, walaupun kelihatan seperti mahu muntah, ‘gag reflex’ akan semakin ke belakang apabila meningkat usia. Sebenarnya tindakan ini akan menyediakan bayi untuk menghadapi proses makan ‘solid food’ kelak. Cuma perlu dipastikan tangan bayi berada dalam keadaan bersih ya!

KEBERSIHAN LEBIH MUDAH DIJAGA – Tentu anda perasan bayi baru lahir selalu menggenggam tangannya, kemudian ditutup lagi dengan sarung tangan bayi. Ia mampu menyebabkan haba terkumpul dan seterusnya berpeluh. Lebih awal anda membuka sarung tangan bayi, lebih awal bayi akan membuka ‘genggaman tersebut’. Kadangkala ada kulit-kulit yang terkupas, ruam, dan ada daki akibat berpeluh. Oleh itu, menanggalkan sarung tangan lebih awal dapat membantu menjaga kebersihan yang lebih optimal.

BAYI BOLEH BELAJAR MELINDUNGI DIRI – Ya, mungkin ada yang akan mencederakan mukanya sendiri jika tidak pakai sarung tangan bayi. Namun, perbuatan ini juga dapat mengajar bayi untuk merangsang tindakan lain seperti refleks kerdipan mata untuk melindungi dirinya. Biasanya masalah ini tidak serius dan bayi tidak akan mencakar lagi jika tahu bahawa perbuatan ini akan menyakitkannya.

“Apapun alasan pemakaian sarung tangan tentulah hak ibu bapanya. Kalau bimbang bayi mencakar muka, sebaiknya kuku dipotong dengan lebih kerap, bukan dengan memakaikannya sarung tangan. Meraba, memegang, dan melatih gerakan jari perlu dilakukan bayi sejak kecil lagi kerana ia adalah proses perkembangan yang penting,” jelas Dr Geller melalui laman web BabyCenter.

TIDAK SALAH JIKA BAYI PAKAI SARUNG TANGAN – Jika bayi anda selalu mencakar, pastikan anda mencari jenis yang berlubang-lubang atau nipis, sesuai dengan cuaca panas di Malaysia. Semasa anda berada bersama mereka, tidak perlulah pakai sarung tangan bayi supaya mereka dapat merasa jari-jemari mereka. Pastikan anda selalu trimkan dengan penghalus kuku untuk mengelakkan sudut yang tajam pada kuku selepas dipotong. Anak masuk sahaja umur 2 bulan, katakan

Sumber: interner / Siraplimau


PERKATAAN YANG DITUTURKAN IBUBAPA KADANGKALA PENYEBAB ANAK MEMBERONTAK, SEDIH & MARAH.

Mendidik anak bukanlah sesuatu perkara yang mudah. Dengan cabaran hidup moden zaman sekarang, banyak sungguh faktor yang boleh menyebabkan kita hilang sabar terhadap anak-anak. Anak-anak pula hanyalah mencari masa dan peluang untuk bermanja dengan kita. Namun, kita yang terlalu taksub dengan kerja kerapkali berasa stres dan tertekan dengan keadaan, melempiaskan pula kemarahan kita kepada anak. Secara tidak sedar, ada antara kata-kata sindiran atau jenis ‘makan dalam’ yang dituturkan oleh ibu bapa pada anak-anak kadang-kadang menyebabkan mereka berdendam, rasa marah dan memberontak. Ia mungkin dipandang ringan dan tidak dipeduli oleh sesetengah ibu bapa, malah ada yang menggunakannya atas alasan untuk mendidik mereka. Jika tidak diambil kira,  ia akan menyebabkan kesan yang mendalam pada diri mereka dalam jangka masa panjang. Mungkin bagi ibu bapa, ada antara ucapan yang di bawah merupakan satu perkara yang normal, namun apa yang dirasakan oleh anak adalah berlainan. Oleh itu, elakkan dari mengguna bahasa berikut pada anak-anak:

SUMPAH SERANAH DAN MAKIAN – Bahasa ini memang tidak patut digunakan walaupun sebesar mana kesilapan anak kita. Malah, ia boleh menyebabkan jiwa anak menjadi lebih keras dan kuat memberontak.

SINDIRAN – Walaupun tidak meninggi suara, perkataan sindiran juga tidak boleh digunakan terhadap anak. Ianya boleh mengguris emosi dan hati anak, malah ia mampu menjadikan mereka lebih benci dengan kita. Jika ada sesuatu yang ingin dijelaskan, berterus-terang saja pada mereka dan janganlah kita menggunakan perkataan menyindir dalam mendidik anak.

PENIPUAN – Boleh menghilangkan kepercayaan anak pada ibu bapa. Selalunya ibu bapa menjanjikan sesuatu yang di luar kemampuan kita semata-mata hanya untuk menyedapkan hati anak.

MEMBEBEL – Kurang meleteri anak-anak dalam mendidik mereka. Anak yang selalu dimarahi sukar untuk maju ke depan. Ungkapkan kata-kata yang mempunyai aura positif seperti, “Abang jadi anak yang soleh ya”. Kalau boleh, elakkan perkataan ‘jangan’ daripada digunakan terlalu kerap.

MENGKRITIK – Anak membesar dengan sifat kurang keyakinan diri sehingga boleh menjejaskan cara hidup mereka. Selalu takut untuk berbuat apa sahaja dan tidak mahu mencuba perkara yang baru. Lebih ditakuti jika mereka tidak berani berusaha kerana takut untuk gagal.

UNGKIT-MENGUNGKIT – Anak sukar menerima semua kebaikan yang anda lakukan, takut akan diungkit kemudian hari. Mungkin ada beranggapan kata-kata sebegini mampu mendidik anak-anak ini akan menjadi seorang yang cepat berdikari, tetapi mereka tidak melakukannya dengan rela hati. Ini akan menjadikan mereka seorang yang suka berdendam dan akan jauh hati dengan kita.

BANDINGAN – Membanding-bandingkan anak boleh menyebabkan timbulnya rasa tidak disayangi. Ramai ibu bapa sebenarnya tidak perasan, dalam mendidik, sebenarnya telah banyak membandingkan anak mereka dengan anak orang lain sejak kecil lagi. Contohnya tahap tumbesaran, keputusan peperiksaan, dan kecemerlangan sukan.Jika mahu menjadikan contoh, ambillah contoh terbaik seperti Rasulullah SAW, para sahabat, dan tokoh-tokoh ilmuan.

BERBAUR UGUTAN – Anak-anak akan sentiasa dalam ketakutan. Mereka akan merasa tidak selamat dan sentiasa menyembunyikan perihal sesuatu perkara daripada kita. Sangat merbahaya! Kerana mereka akan cenderung melakukan sesuatu di belakang kita, dan berpura-pura baik di hadapan kita.

TAK CUKUP SEKADAR MEMUJUK

Sebagai ibu bapa, kita hanyalah manusia biasa yang tidak terlepas daripada kesilapan. Jika kita menyedari yang kita telah berbuat silap, cepat-cepatlah bertaubat dan berazam untuk berubah. Tidak cukup sekadar memujuk, kita haruslah berusaha mengambil tindakan untuk memperbetulkan kesilapan yang lalu. Kita sebagai ibu bapa perlulah mencerminkan imej yang baik dalam mendidik anak-anak kita. Sedangkan agama Islam amat menyanjung dan mengangkat darjat umatnya yang mampu mengawal ‘kemarahan’ mereka. Ucapan yang keluar daripada mulut ibu bapa adalah doa. Moga kita menjadi ibu bapa yang berhemah pada anak-anak.

AJAR ANAK MEMINTA MAAF JIKA ADA BUAT SALAH
Meminta maaf apabila membuat kesalahan adalah hal yang perlu dilakukan tidak kiralah pada yang tua mahupun yang muda. Untuk itu, sangat penting bagi ibu bapa untuk mengajar anak-anak anda untuk mudah meminta maaf. Apabila mengajar anak untuk meminta maaf, ibu bapa janganlah memaksa anak anda tetapi harus mengajar dengan cara berhemak dan bijah memberikan penjelasan. Berikut beberapa langkah yang disyorkan:

JADIKAN IA KEBIASAAN KELUARGA – Anda sebagai ibu bapa harus memberikan contoh yang terlebih dahulu, bila anda membuat sebarang kesalahan anda juga perlu meminta maaf. Anak-anak cenderung meniru apa yang dilakukan oleh orang dewasa. Melalui contoh ini, ana anda akan lebih mudah faham kenapa perlunya meminta maaf.
DIPUPUK SEAWAL MUNGKIN – Mengajar mereka meminta maaf seawal mungkin. Semasa anak anak kecil anda bermain bersama teman, mungkin ada kalanya dia membuat rakannya menangis. Anda perlu memainkan peranan membantu dan mengajar anak bagaimana cara meminta maaf dengan betul, misalnya dengan bersalaman dan mengucapkan maaf kepada rakannya. Boleh juga dengan menanyakan kepada anak anda bagaimana perasaannya saat melakukan kesalahan dan bagaimana perasaannya apabila disakiti orang lain. Beri pengertian dan ajaklah anak untuk berbincang seperti orang dewasa.
MOHON MAAF TERMASUK HAL-HAL KECIL -Keluarga adalah kumpulan kecil pertama yang mengajar anak bagaimana bersosial di kumpulan yang lebih besar yakni masyarakat. Salah satu yang termasuk adalah adab dan kesopanan. Hal kecil seperti sendawa, kentut, menjerit apabila dilakukan di depan orang lain atau orang yang lebih tua akan mengganggu keselesaan. Untuk itu, jelaskan kepada anak untuk segera meminta maaf bila terjadinya hal tersebut kerana tidak menjaga kesopanan.
JANGAN MEMAKSA ANAK – Dalam beberapa kes, terdapat anak yang belajar meminta maaf kerana paksaan dari ibu bapanya. Pengajaran ini seharusnya disertai dengan penjelasan masalahnya, sehingga anak mampu untuk memberikan perasaan ikhlas ketika meminta maaf. Elakkan untuk memaksa dengan menggunakan ancaman, hal ini akan membuat anak anda takut.
MEMAAFKAN DAN DIMAAFKAN MERUPAKAN KEBANGGAAN – Mungkin anak anda merasa susah untuk meminta maaf atas kesalahannya, di sini sebagai ibu bapa anda perlu jelaskan bahawa sikap ini mampu mengeratkan hubungan persahabatan dengan sesiapa.
AJAR PENGGUNAAN AYAT YANG BETUL – Ungkapan “Saya minta maaf” boleh membantu menyelesaikan maslaah, tetapi mengajar anak anda untuk meminta maaf seharusnya menggunakan ayat tertentu untuk meluahkan perasaannya. Daripada mengajar anak-anak anda untuk mengatakan “Saya minta maaf” bantu mereka mengembangkan ayat itu. Tanya anak anda untuk menjelaskan bagaimana dan mengapa dia berkelakuan salah dalam kata-katanya sendiri. Kemudian bantu dia membinta ayat yang betul untuk meminta maaf.

Sumber: Siraplimau


AVOKADO BANTU NAIKKAN BERAT BADAN SI MANJA YANG KURANG SECARA SIHAT

Apabila si kecil mula menunjukkan masalah kurang berat badan yang tidak sepadan dengan usia, pastinya ibu mula bimbang dan berusaha mencari resipi terbaik untuk anak mereka. Usaha membantu menaikkan berat badan si kecil ini bukan saja berdasarkan menu yang diberikan tetapi bahan yang digunakan dalam masakan juga perlu diambil perhatian di samping mendapatkan saranan daripada pakar pemakanan terlebih dulu. Pastinya, resipi mudah, enak dan menggunakan bahan segar selain tampak menyelerakan boleh dijadikan pilihan ibu untuk memenuhi keperluan nutrien si kecil.

Avokado atau nama saintifik Persea americana misalnya, kaya dengan pelbagai khasiat terutama lemak tidak tepu yang membantu mengekalkan berat badan seimbang selain mempunyai kandungan gula dan garam yang rendah.
Buah ini tinggi kandungan lemak. Malah, 77 peratus kalorinya dalam bentuk lemak, menjadikannya buah paling berlemak yang pernah wujud. Majoriti lemak dalam avokado ialah asid oleik – asid lemak monotaktepu yang juga komponen utama dalam minyak zaitun yang baik untuk kesihatan.

Asid oleik dikaitkan dengan pengurangan keradangan dan bermanfaat ke atas gen berkaitan kanser. Lemak dalam avokado mempunyai rintangan pengoksidaan akibat haba, menjadikan minyak avokado pilihan sihat dan selamat.
Selain mengandungi lemak sihat, avokado juga kaya dengan serat. Serat ialah tumbuhan yang sukar dicerna namun menyumbang kepada penurunan berat, mengurangkan gula dalam darah dan mengurangkan risiko pelbagai penyakit.

RESIPI TAMBAH BERAT

Bagi ibu yang mempunyai anak dengan masalah kurang berat badan, boleh mencuba resipi bananacado. Resipi mudah lagi berkhasiat untuk menaikkan berat badan ini menggunakan avokado sebagai bahan asas dan dicampur bersama keledek serta pisang untuk memberi keseimbangan rasa lemak dan manis agar si kecil gemar menikmatinya. Jika tidak mempunyai pisang keledek, boleh gantikan dengan buah manis lain seperti mangga yang masak ranum atau epal dan pear (dikukus) agar perut bayi mudah menghadam makanan. Resipi ini menu cadangan untuk bayi berusia tujuh bulan ke atas. Kisar secara berasingan untuk setiap bahan sebelum dicampur dan masukkan sedikit air masak, susu ibu atau susu formula ketika mengisar bagi mengelakkan adunan terlalu pekat.

Sumber: Ketua Pegawai Eksekutif dan pengasas Baby Eats By Justlixa (BeBJ), Nor Haliza Ghazali.


ANAK SAYA MASIH CAKAP JERMAN LA! TAK FAHAM APA DIA NAK! -DILEMA RAMAI IBU ALAMI.

Ramai ibu bapa teruja ketika kali pertama si kecil mula bercakap. Walaupun masih pelat dan menggunakan separuh perkataan saja, ia cukup menggembirakan hati ibu bapa. Menurut pakar kanak-kanak Wiess, Gordon dan Lillywhite (1987), apabila kanak-kanak genap usia dua tahun, sepatutnya mereka mempunyai jumlah kosa kata sekurang-kurangnya 200 perkataan. Namun bagi kanak-kanak berusia dua tahun yang masih tidak bercakap, ini adalah petanda awal kepada masalah pertuturan. Sebaik saja ibu bapa merasakan anaknya tidak bercakap seperti rakan sebaya apabila mencecah usia dua tahun, mereka seharusnya berjumpa pakar terapi pertuturan untuk mendapatkan nasihat dan membuat penilaian. Ini kerana sepanjang mengendalikan kes kanak-kanak berusia dua tahun, ada yang langsung tidak bercakap atau penguasaan mereka amat terhad iaitu kurang daripada 20 perkataan. Ada juga ramai ibu bapa memberitahu anak mereka boleh bercakap, tetapi tidak difahami butirannya iaitu bercakap dalam bahasa ‘Jerman’. Ada juga yang awalnya boleh menyebut perkataan ‘nak’, ‘mama’ atau ‘kakak’, namun kemahiran itu hilang begitu saja. Ini antara masalah yang kerap dirujukkan kepada pakar.

GAJET & TELEVISYEN PUNCA PERTUTURAN ANAK TIDAK NORMAL?

Dengan perkembangan teknologi dan gajet yang diberikan kepada anak seperti i-Pad, telefon pintar dan televisyen menyebabkan ramai kanak-kanak mampu menyebut A sehingga Z dan 1 sehingga 10 dengan baik, tetapi tidak boleh memanggil mama dan ayah, apatah lagi perkataan lain yang bermakna. Malah si anak juga bijak bermain permainan dalam tablet serta tahu membuka aplikasi YouTube dan video kartun.
Menonton televisyen secara berlebihan dan didedahkan dengan gajet sejak usia di bawah dua tahun sememangnya mengganggu perkembangan daya tumpuan kanak-kanak. Daya tumpuan antara kemahiran penting bagi si comel menguasai pertuturan bahasa. Televisyen dan permainan gajet sebenarnya tidak membabitkan komunikasi dua hala. Maka ia tidak melatih kanak-kanak untuk berinteraksi.
Telefon pintar tidak boleh menunggu tindak balas kanak-kanak, apatah lagi menjawab berdasarkan perkataan yang keluar daripada mulut mereka. Selain itu, ada juga rancangan yang tidak bersuara, tetapi hanya menunjukkan pergerakan saja. Memang kanak-kanak akan menari dan menunjukkan aksi seperti di dalam televisyen. Apabila melihat anak berjoget dan bertepuk tangan di depan televisyen, ibu bapa rasa seronok kerana merasakan anak mereka seorang yang aktif dan pintar tanpa menyedari sebenarnya anak itu tidak memberikan tindak balas secara verbal.

TANDA SAMADA ANAK ANDA ADA MASALAH PERTUTURAN ATAU TIDAK

Antaranya dengan mendengar perkataan awalan seperti memanggil insan yang rapat dengan mereka (mama, ayah, abang, tok), menggunakan perkataan fungsian (tu, nak, habis, sedap), perkataan harian (makan, mandi, ambil, sakit, buat, main) serta boleh menggabungkan dua perkataan menjadi ayat mudah, misalnya adik mandi, adik nasi, makan roti, main taman dan mama punya yang biasanya membabitkan situasi menjawab soalan, meminta informasi dan membuat kenyataan.
Namun begitu daripada segi sebutan, anak dua tahun sememangnya masih pelat dan berada dalam julat perkembangan normal kanak-kanak. Namun tidak dinafikan memang ada dalam kalangan mereka sudah mampu bercakap dengan baik dan tidak mengalami pelat yang lama dalam perkembangan bahasanya. Pelat yang biasa bagi anak dua tahun ialah menyebut suku kata hujung perkataan. Contohnya baju sebagai ju, mandi sebagai ndi atau sakit sebagai kit. Selain itu, bunyi huruf ‘s’ menjadi ‘c’ contohnya naci (nasi) dan ‘k’ menjadi ‘t’ contohnya matan (makan).
Ada beberapa faktor yang menyebabkan si kecil lambat bercakap. Antaranya mempunyai latar belakang sejarah dalam keluarga yang lambat bercakap, pernah mengalami sejarah kesihatan seperti sawan, lemas sewaktu kelahiran, kelahiran pramatang, mengalami sindrom tertentu seperti hiperaktif, autisme dan palsi serebral dan masalah pendengaran. Namun begitu ada juga kanak-kanak autisme tahap sedikit tidak mengalami masalah lambat bercakap. Ibu bapa harus sedar masalah lambat bercakap hanyalah salah satu petanda kepada masalah ini. Selain pendengaran dan autisme, kanak-kanak yang mengalamai sawan, lemas sewaktu kelahiran, kemalangan yang membabitkan kepala, palsi serebral dan sumbing bibir lelangit juga berisiko tinggi untuk mengalami masalah pertuturan.
Oleh itu segera bawa anak berjumpa pegawai terapi pertuturan jika anak masih tidak bercakap pada usia dua tahun atau ibu bapa boleh membawa anak untuk buat penilaian pertuturan bahasa jika merasakan yang pertuturan anak tidak seperti rakan sebaya. Jika pada usia empat tahun anak masih pelat atau tidak boleh bercerita, masalah ini juga perlu dirujuk dengan pakar terapi untuk penilaian.

PERANAN IBU BAPA

Ada banyak cara yang boleh diambil oleh ibu bapa dalam mengatasi masalah pertuturan anak mereka. Menyedari ramai kanak-kanak tidak suka dipaksa meniru perkataan yang diucapkan ibu bapa dan hanya mengangguk saja, ibu bapa boleh memulakan ‘terapi’ dengan bermain bersama anak. Dalam keadaan bermain, aktiviti bersuara dan bercakap akan menimbulkan keseronokan. Antara contoh permainan yang boleh dipraktikkan adalah:
Permainan haiwan -Ibu boleh mereka cerita sambil bermain. Misalnya, “lembu ni cari anak dia. Dia panggil moo moo..mana baby ni.mooo.” “Itik ni nak mandi.pap pap pap.gosok gigi pap pap pap.basuh kaki..pap pap pap.” “Singa nak makan lembu.aum aum.makan lagi aumm.”
Mainan patung -Ambil anak patung kemudian sorokkan tangan di belakang bantal. Main secara berulang-ulang, seperti aum cak. Tetapi dalam aktiviti ini, ibu boleh menyebut nama anak. Kemudian apabila ingin meÂnyorok semula ke belakang bantal, sebut ‘bye’. Anda boleh membuat pelbagai aksi seperti terperanjat dengan menggeleteknya.
Main belon -Anda boleh diajar dengan menyebut ‘pop pop pop’ setiap kali belon dipecahkan. Apabila semua sudah dipecahkan, sebut perkataan ‘habis’. Sekiranya anak inginkan lagi minta dia menyebut ‘nak’ atau ‘lagi’. Ulang beberapa kali sehingga dia faham apa yang disebut.
Menyanyi -Biasakan menyanyikan lagu yang sama setiap hari empat hingga lima kali sehari. Kemudian anda tunggu sehingga dia menghabiskan perkataan terakhir dalam lagu itu. Contoh ‘happy birthday to..’ dan minta dia menyambung perkataan seterusnya.
Pengukuhan tahap kefahaman -Latih anak mengenal anggota badan, barang di dalam rumah, menunjuk gambar dalam buku dan mengikut arahan yang diberikan.
Selain itu ibu bapa boleh menghantar anak ke pusat jagaan kanak-kanak bagi memberi peluang mereka meluaskan aktiviti sosial.
Bagi yang memberikan gajet sebagai teman setia sejak anak dilahirkan, mereka mestilah bertindak segera dengan mengurangkan atau menghentikan terus pendedahan kepada gajet. Gantikan dengan pelbagai jenis permainan yang mampu membuatkan anak melupakan televisyen atau gajet itu.
Bagi kanak-kanak yang mengalami masalah, mereka mestilah dirujukkan kepada pakar terapi pertuturan untuk dibuat penilaian. Ibu bapa perlu tahu apakah jenis masalah yang dihadapi, tahap keterukan dan cara sesuai bagi mengatasi masalah ini.
Ibu bapa perlu menggunakan teknik yang betul semasa komunikasi dengan anak. Hanya luangkan masa sekurang-kurangnya 15 minit setiap hari. Kekerapan meluangkan masa bersama anak-anak untuk aktiviti terapi adalah lebih baik berbanding masa yang lama tetapi sekali sekala saja.

PANDUAN MERANGSANG ANAK BERCAKAP

Jika didapati anak sukar mematuhi arahan misalnya tidak memahami apa yang dikatakan ibu atau tidak melakukan apa yang disuruh segera bertemu dengan pakar pendengaran. Mungkin si kecil mengalami masalah telinga.
Bagi anak-anak hiperaktif, suka berlari ke sana sini dan memanjat, latih daya tumpuan anak. Caranya dengan:

Latih anak menerusi permainan imaginasi. Contohnya bermain masak-masak dan lihat sama ada dia boleh mengikuti setiap aktiviti permainan itu (tuang air dalam cawan, ambil sudu dan kacau, potong sayur, basuh pinggan). Dalam permainan robot misalnya perhatikan apakah anak boleh menggunakan robot dan menggayakan seperti hendak terbang, tembak dan melompat. Dengan cara melihat anak bermain, ibu bapa boleh menentukan sama ada anak dapat memberi tumpuan atau tidak.
Latih daya tumpuan dengan membacakan buku cerita bergambar. Ceritakan mengenai gambar itu. Perhatikan adakah anak berminat untuk mendengar cerita anda dan menunjuk kepada gambar berkaitan atau dia sekadar ingin menyelak kertas dan mengoyakkannya saja.
Menyanyi dan mengikut gerak tangan kaki bersama. Duduk di hadapan anak, nyanyi lagu ‘bangun pagi, gosok gigi’. Latih anak tiru gaya itu. Menari ketika iklan tidak termasuk dalam latihan daya tumpuan. Ini kerana komunikasi membabitkan pandangan komunikasi antara manusia, mendengar, meniru dan mengulang bersama.

Dengar apa yang disebut oleh anak dan ulang sebutannya dengan perkataan yang betul. Contoh: apabila anak asyik berkata ‘syik’ yang bermaksud nasi, maka automatik katakan kepadanya ‘nasi’, ‘nasi sedap.’ ‘nak nasi?’ ‘Mak masak nasi.’ Kesilapan yang berlaku ialah jawapan yang selalu dibuat ‘nak makan?’ ‘Sedap’ ‘nak asyik?’ Sekiranya anda tidak mengulang apakah yang anak ingin perkatakan maka anda mengalami kerugian dan sekiranya anda meniru pula pelatnya, ia akan menjadi lebih susah.
Latih perkataan harian berbanding melatih abc atau 1,2,3. Ramai ibu bapa mengadu anak mereka boleh mengenal semua huruf dan nombor, tapi tidak boleh menyebut ibu dan ayah. Ini menunjukkan anak anda bijak dan boleh belajar jika perkataan itu sering didengarnya. Mungkin dia berada di hadapan televisyen lebih lama berbanding di hadapan ibu dan ayah. Atau sekiranya sudah duduk di hadapan ibu ayah, ibu ayah juga menyebut abc atau 1,2,3 dan bukannya perkataan harian.

Sumber: Pakar Terapi Pertuturan Ruby Speech Therapy, Sungai Petani, Kedah, Izyan Atika Abu Bakar & Harian Metro


Tips Tangani Amukan Si Kecil Berusia 15 Bulan Hingga 4 Tahun

Melihat si kecil yang menangis tanpa henti sambil berbaring di lantai sudah tentu membuatkan hati ibu panas dan marah. Apatah lagi sekiranya berlaku di khalayak ramai. Apabila dipujuk semakin kuat pula tangisannya. Malah tiada tanda-tanda mahu berhenti menangis. Sebagai ibu tentu saja anda malu dengan tingkah laku ditunjukkan anak anda. Takut pula dengan andaian yang anda tidak tahu menjaga anak. Apakah yang harus dilakukan? Tantrum atau mengamuk adalah perkara biasa yang berlaku kepada kanak-kanak berusia 15 bulan hingga empat tahun. Ia biasa berlaku apabila si kecil menunjukkan rasa tidak senang pada suatu objek atau lingkungannya. Pada umumnya tantrum terbahagi kepada tiga kategori iaitu pada usia di bawah tiga tahun yang ditunjukkan dengan tangisan diikuti pukulan, jeritan atau menendang sesuatu bahkan dalam keadaan yang lebih teruk kanak-kanak ini biasanya akan melentur-lenturkan badan dan kepalanya ke tembok. Kategori kedua pada usia tiga hingga empat tahun apabila kanak-kanak pada usia begini menunjukkan ekspresi kemarahan yang diungkapkan dengan merengek, marah sehingga menghentak-hentakkan kakinya manakala terakhir pada usia lima tahun ke atas apabila mereka memarahi diri sendiri, memukul apa yang ada di sekeliling sehingga merosakkan barang yang ada di sekitarnya.

Selalunya, kanak-kanak akan berhenti menangis apabila mereka mendapat apa yang dimahukan. Tingkah laku dan reaksi ibu bapa juga menyumbang kepada berapa kerap tantrum akan berlaku.
Kanak-kanak akan lebih cenderung melakukan tantrum jika ibu bapa memberikan apa sahaja yang mereka mahukan atau jika ibu bapa memberi perhatian yang lebih kepada tingkah laku yang negatif.
Biasanya tantrum berlaku apabila si kecil tidak mendapat apa yang mereka inginkan. Oleh itu dalam memenuhi keinginan mereka kemungkinan anak akan melakukan beberapa ekspresi kemarahan. Tantrum juga berpunca oleh ketidakmampuan dalam mengungkapkan keinginan diri sehingga mereka meminta ibu bapa memahaminya.
Misalnya ketika anda membawa mereka menaiki kereta, dalam perjalanan jauh tiba-tiba si kecil menginginkan sesuatu yang sukar diperoleh. Ini menyebabkan mereka menangis kerana kemahuan tidak dipenuhi.

Untuk mengetahui penyebab tantrum, kita perlu mengetahui pola asuhan ibu bapa. Misalnya perilaku ibu bapa yang mungkin boleh ditiru anak dan komunikasi di antara ibu dan anak. Dalam hal ini ibu bapa akan menerapkan pola komunikasi yang baik dalam membentuk hubungan bersama anak bagi menghindari ekspresi tantrum pada anak. Lihat tantrum secara positif. Tantrum adalah peluang baik bagi kanak-kanak mempelajari bagaimana menguruskan kekecewaan dan kemarahan. Ia juga peluang yang baik bagi ibu bapa untuk mengajar anak mengenai kemahiran yang diperlukan untuk mengatasi kekecewaan dan kemarahan.

APA YANG PERLU IBU BAPA DILAKUKAN JIKA TANTRUM BERLAKU?

Apabila kanak-kanak melakukan tantrum di rumah, ibu bapa perlu bertenang. Bawa anak anda ke tempat selamat untuk dibiarkan bersendirian. Tinggalkan bilik, tutup pintu dan datang semula hanya jika anak kembali tenang.
Jika anda bimbang untuk tinggalkan anak anda berseorangan, anda boleh duduk berhampiran dengannya tetapi jangan berikan sebarang tindak balas terhadapnya. Jangan pandang anak anda. Bila dia kembali tenang, bercakap dan berbincang dengan anak anda mengenai kelakuannya.
Apa yang perlu ibu bapa dilakukan apabila tantrum berlaku di tempat awam? Bawa anak anda keluar dari kawasan awam sekiranya boleh. Bawa dia ke tempat yang ada privasi. Tempat terbaik adalah di dalam kereta, di tempat duduk bayi.
Anda boleh berdiri berhampiran kereta atau duduk di dalam kereta tanpa memberi sebarang bertindak balas kepada kelakuan itu. Apabila tantrum reda, bercakap dengan anak anda mengenai kelakuannya.
Jika tantrum berlaku di tempat yang anda tidak boleh bawa anak ke tempat yang lain seperti di dalam kapal terbang, pastikan anda tenang dan abaikan kelakuan anak anda. Sebaik sahaja anak anda tenang, bercakap dengannya mengenai kelakuannya.
Kanak-kanak akan belajar cara yang lebih sihat untuk mengendalikan emosi. Bagaimanapun, jika tantrum berterusan, dia mungkin perlu bantuan untuk mengatasi kemarahan
Tiada apa yang serius pada tantrum. Ia hanyalah satu ledakan emosi. Jika anda berasa marah melihat kelakuan anak, sebaiknya tinggalkan dia seketika namun pastikan dia dalam keadaan selamat.
Biarkan anak (ikut keadaan). Seperti orang dewasa, setiap kanak-kanak kecil adalah berbeza. Ada yang sesuai ditinggalkan sebentar semasa tantrum, dan ada yang lebih perlu dipeluk erat untuk meredakan tekanan mereka.
Peluk erat, berdoa dan ucap sayang. Sama ada kita memeluk selepas membiarkan anak atau terus memeluknya, jangan jadikan ia pelukan yang kosong. Bacalah doa yang sesuai seperti ayat-19 Surah asy-Syura adalah antara yang ringkas dan mudah dihafal. Kemudian ucapkanlah bahawa kita betul-betul sayangkan mereka.
Kekal memeluk sehingga anak tenang. Tantrum sebenarnya menggunakan banyak tenaga dan kekuatan anak.
Bantu dan galakkan anak untuk tenangkan diri sendiri. Minta anak duduk, atau berbaring, ambil nafas yang panjang dan pegang tangan.
Jangan terlalu memberi apa yang anak mahukan daripada tantrum tadi terutama jika ia disebabkan keinginan mendapatkan permainan, makanan ringan dan seumpamanya kerana anak boleh memanipulasi ibu bapa pada masa akan datang.
Terus beri apa yang diinginkan daripada tantrum tadi jika ia adalah keperluan seperti makanan, minuman dan rehat.
Jangan sesekali meninggalkan atau menjauhi anak. Minda anak sedang berkecamuk, maka dia perlukan ketenangan.
Kenal pasti apakah yang membuatkan minda anak berkecamuk. Secara teorinya, kita perlu kenal pasti deria mana yang terlalu banyak digunakan. Mungkin telinga yang terlalu banyak terima bunyi atau cahaya terlalu terang yang mengganggu penglihatannya atau imej yang mengganggunya
Jauhkan anak daripada suasana yang boleh membuatkan anak tertekan. Bawa ke tempat yang boleh menenangkan anak.
Minimumkan rangsangan deria. Senyapkan keadaan, kurangkan cahaya dan nyamankan suhu persekitaran (sekiranya panas).
Berikan masa kepada anak untuk mencapai semula keadaan tenang secara semula jadi.

Sumber: Perunding Kanan (Pendidikan & Keibubapaan) Ikhwah Training & Resources Nur Firdaus Abdul Razak & Harian Metro


NAK ANAK BIJAK? CUBA RANSANG 10 AKTIVITI INI KEPADA SI KECIL BERUSIA 2 TAHUN KE ATAS.

Tahukah anda, pada lima tahun terawal dalam usia kanak-kanak, perkembangan otak mereka digunakan sehingga hampir 90 peratus! Dan dalam jangka masa pendek ini, sel-sel dalam otak mereka akan berhubung dalam kadar 700-1000 per saat! Menakjubkan, bukan? Jadi disebabkan itu, adalah penting untuk kita memaksimumkan kebolehan pembelajaran anak kita setiap hari, terutamanya dalam fasa umur begini. Walau apa pun anda cuba terapkan pada anak anda, kunci utama adalah bermula dari diri anda sendiri. Sebagai ibu bapa, anda seharusnya menunjukkan contoh yang baik padanya – barulah anak anda mudah untuk mengikut apa yang anda mahukan. Jangan lupa, anak anda adalah cerminan diri anda sendiri. Jika semuanya tidak bermula dari anda, usaha untuk menyuruhnya melakukan apa sahaja akan berakhir dengan kegagalan. Jadilah contoh yang terbaik untuk si manja anda.
MEMBACA BERSAMA-SAMA
Penting bagi ibu bapa menanam sifat suka membaca dalam diri anak-anak sejak kecil lagi. Membaca bersama-sama setiap hari menggalakkan anak kita mengenal perkataan, bunyi dan lenggok bahasa tersebut – sekaligus membina kemahiran literasinya. Membaca juga boleh meningkatkan daya imaginasi anak anda, lebih-lebih dengan gambar yang menarik, lagu-lagu dan karekter kegemarannya. Anda boleh juga membacakan kisah-kisah nabi pada anak-anak. Bukan terhad hanya pada buku cerita kanak-kanak semata-mata.

MENGAJAK ANAK MEMBANTU DI DAPUR
Terimbau kenangan semasa zaman kanak-kanak saya. Mak saya suka mengajak saya menolongnya di dapur terutamanya apabila dia membuat kek, biskut atau kuih. Saya berpelung untuk mereka sendiri corak biskut yang saya mahukan. Apabila siap dibakar, walaupun kuih/biskut saya tidak secantik kepunyaan mak saya, tetapi saya rasa sangat berpuas hati dan bangga dengan hasil kerja saya. Saya rasa tidak sabar untuk menolong mak dimasa hadapan. Semasa membantu anda di dapur, anda boleh mengajar anak anda mengira, membersih, menggaul, mengenali jenis barang masakan di dapur dan macam-macam lagi! Benar, tempoh memasak akan menjadi lebih lama dan renyah. Tetapi bayangkan keseronokan dan kepuasan yang bakal anak anda dapat hasil dari aktiviti ini. Percayalah, tidak ternilai!

MENGIRA BERSAMA-SAMA
Dalam usia lebih kurang dua tahun, secara umumnya anak-anak sudah boleh mengira dari 1 hingga 10. Seperti anak saya, ada kalanya beliau terkeliru kedudukan nombor 7 dan 9 apabila dikira mengikut urutan. Jangan risau sekiranya anak anda juga begitu. Sekurang-kurangnya, dia menunjukkan perkembangan yang baik. Galakkannya menyebut serta mengenalpasti setiap nombor dengan baik. Apabila anak anda menjangkau umur tiga hingga empat tahun, kebiasaannya dia mampu untuk mencapai konsep matematik mudah seperti menambah dan menolak. Galakkan perkembangan anak anda dalam mengira dengan mengaplikasikan konsep tersebut dalam kehidupan seharian. Sebagai contoh: Berapa banyak buah oren dalam mangkuk ni? Cuba kira ada berapa kereta warna merah di depan rumah kita? Cuba teka ada berapa banyak jari kita ada?

MEMBINA BLOK ATAU LEGO

Blok dan lego merupakan antara permainan yang sangat signifikan terutamanya pada zaman kanak-kanak saya. Kami adik-beradik akan leka berimaginasi membina apa jua yang kami bayangkan – sama ada kereta, istana, rumah atau apa saja. Sebenarnya dengan bermain lego atau blok, ia dapat membentuk koordinasi mata dan tangan serta skil motor dan spacial anak-anak selain dari mempupuk kreativiti dan kemahiran menyelesaikan masalah. Anda juga boleh turut serta bermain bersama mereka. Dengan cara ini, anda boleh menggalakkan komunikasi dan semangat kerja berpasukan dalam diri mereka sejak awal lagi.

MENAMPAL HURUF DAN NOMBOR DISEKITAR RUMAH
Anda boleh menampal poster atau kertas berhuruf dan bernombor di dinding rumah anda. Jika takut ia akan mengotorkan dinding rumah, apa kata tampalnya di pintu, cermin atau belikan huruf bermagnet untuk dilekatkan pada peti sejuk anda. Cara ini memudahkan anak anda melihatnya dan mengenalpasti huruf-huruf tersebut dengan lebih mudah.

MEMPERDENGARKAN BACAAN SUCI AL-QURAN DAN LAGU KANAK-KANAK
Pernahkah anda terbaca perkongsian seorang ibu baru-baru ini bahawa anaknya yang baru berumur 3 tahun tetapi sudah mampu menghafal dengan baik 25 surah dalam al-Quran? Tips ibunya, dia hanya memperdengarkan bacaan ayat al-Quran 24 jam pada anaknya walaupun anaknya sedang tidur. Minda dan otak anak kita adalah sangat cekap terutamanya diawal usianya. Selain memupuk sifat baik dalam dirinya, memperdengarkan bacaan al-Quran boleh menguatkan lagi memorinya. Anak anda juga akan digalakkan untuk menangkap cara sebutan dan bunyi yang betul – penting untuk kemahiran komunikasi dan literasinya. Selain itu, anda juga boleh mendedahkan anak anda dengan lagu kanak-kanak yang menarik minatnya.

SESI MEWARNA DAN BERCERITA

Seperti di sekolah-sekolah rendah di Australia, mereka mempunyai satu sesi dinamakan “show and tell” seminggu sekali. Pada sesi itu, anak-anak digalakkan untuk bercerita apa jua aktiviti mereka di hujung minggu, atau menunjukkan karya mereka. Kaedah ini bukan sahaja menggalakkan daya imaginasi anak, ia juga memberi peluang anak-anaK melahirkan apa yang mereka fikirkan, membina keyakinan diri yang tinggi dalam diri mereka dan mengukuhkan daya ingatan mereka. Ibu bapa juga boleh menerapkan aktiviti ini di rumah. Anda boleh lakukannya dihujung minggu atau diwaktu lapang. Beri anak-anak peluang melahirkan pendapat dan buah fikiran mereka, menunjukkan hasil karya mereka, atau sekadar bercerita apa sahaja yang menarik minat mereka.

CERITAKAN AKTIVITI HARIAN ANDA

Cara ini merupakan antara cara untuk mengukuhkan hubungan anda dengan si manja anda. Selain itu, ia memupuk anak untuk memahami apa yang berlaku disekeliling mereka. Lumrah manusia, kita pasti akan terdetik “ala, budak lagi. Dia bukan faham” atau “malasnya nak terangkan. Nanti dah besar dia tau la”. Tanggapan tersebut sebenarnya SALAH! Berikan anak anda peluang untuk faham. Terangkan dengan bahasa mudah. Lama kelamaan anda pasti akan terkejut dengan keupayaannnya menceritakan kembali apa yang pernah anda terangkan dahulu padanya. Sebagai contoh, semasa anda sedang melipat kain, anda boleh terangkan padanya apa yang sedang anda lipat dan kepunyaan siapa setiap pakaian tersebut. Semasa bersiar-siar di taman, anda boleh menerangkannya kejadian awan dan matahari.

MELIHAT GAMBAR
Tidak kira apa jua usia anak anda, melihat gambar membantu menguatkan daya ingatan anak dan menggalakkannya mengenalpasti sesuatu. Gambar juga membolehkan anda mengajarnya menyebut perkataan-perkataan penting. Sebagai contoh, tunjukkan padanya gambar ayahnya dan ulang berkali-kali “ayah”. Atau tunjuk gambar-gambar lama anak anda dan suruh beliau meneka siapa individu dalam gambar tersebut.

SOLAT BERSAMA-SAMA
Umum mengetahui solat adalah tiang agama. Dengan mengajak anak solat bersama-sama sejak kecil, anda boleh menerapkan betapa pentingnya solat pada mereka. Solat bersama juga boleh mengukuhkan kasih sayang anda dan anak-anak. Mengajar anak solat boleh menguatkan daya ingatan beliau. Jangan memaksanya mengikut sehingga habis solat. Asalkan anak anda berada berhampiran semasa solat sudah memadai. Lama kelamaan, dia akan mula mengikut sedikit demi sedikit setiap pergerakan anda. Solat bersama juga boleh mendedahkannya dengan surah mudah dalam al-Quran. Jika dilakukan setiap waktu, inshaAllah anak anda boleh menghafal sedikit demi sedikit surah-surah tersebut.

Sumber: www.bidadari.my


Tips Bagi Mengurangkan Kaki Bengkak Ketika Hamil

Bagaimana terjadinya kaki bengkak ketika hamil? Apa yang menyebabkan kaki bengkak semasa hamil? Apabila bayi anda semakin membesar, rahim memberi tekanan kepada saluran darah di pelvis. Ini khususnya menjejaskan salur darah besar yang menerima darah daripada anggota badan bahagian bawah. Salur darah yang dipanggil vena kava bawah ini terletak pada bahagian kanan badan. Wanita hamil akan mengalami tekanan dan menyebabkan peredaran darah di bahagian itu menjadi perlahan dan mengakibatkan darah terkumpul.
Tekanan daripada darah yang terkumpul ini memaksa air turun dan keluar melalui salur darah kecil (kapilari) masuk ke dalam tisu-tisu pada tapak kaki dan buku lali. Biasanya, air ini akan diserap oleh badan. Kadang-kala, wanita hamil juga menyimpan lebih banyak air daripada biasa dan ini menambahkan lagi kebengkakan atau sembap tersebut. Anda mungkin mendapati kebengkakan ini lebih teruk pada waktu petang dan malam, sebelum lega sedikit pada waktu pagi setelah anda tidur sepanjang malam.

Menjelang petang, anda mungkin dapat lihat jika anda tekan kulit di sekitar buku lali, kulit itu tidak menganjal dengan serta-merta dan kembali kepada keadaan asalnya. Sementara itu, menjelang penghujung kehamilan, tangan anda juga mungkin menjadi bengkak dan cincin yang anda pakai akan terasa ketat. Edema atau sembap semasa hamil adalah perkara biasa terutamanya dalam trimester ketiga. Di antara 50 dan 80 peratus wanita hamil yang sihat akan mengalaminya. Cuaca panas seperti di negara kita juga memburukkan lagi keadaan ini. Bagaimanapun, jika anda mengalami bengkak yang teruk pada muka, tangan atau tapak kaki, jumpalah doktor anda. Ini mungkin salah satu simptom praeklampsia, iaitu satu keadaan yang serius bagi anda dan bayi.
Cara Kurangkan Kaki Bengkak

Ubat-ubatan jenis diuretik tidak sesuai digunakan semasa hamil yang akan membuatkan buah pinggang mengeluarkan air dan garam sodium supaya anda kerap membuang air dan menghapuskan cecair yang berlebihan dengan cara itu.Anda boleh mencuba cara lain untuk mengawal kebengkakan iaitu dengan menaikkan kaki untuk membantu melancarkan peredaran darah. Jika di tempat kerja, letakkan bangku kecil atau kotak di bawah meja anda. Di rumah pula, cubalah baring mengiring ke kiri kerana ini boleh mengurangkan tekanan. Anda juga perlu mengelakkan duduk atau berdiri terlalu lama tanpa berehat.Selain itu, jangan cuba menyilang kaki semasa duduk. Pakailah seluar stoking sokongan (support tights) sebelum anda bangun dari katil pada waktu pagi supaya darah tidak berpeluang berkumpul di sekeliling buku lali. Jika ini tidak berjaya, tanyalah ahli farmasi atau doktor mengenai stoking tekanan (compression stockings). Stoking tekanan boleh didapati di farmasi.Anda juga dinasihatkan minum banyak air, bersenam selalu terutamanya berjalan, berenang atau menggunakan basikal senaman.Jika anda membuat perjalanan jauh, berhentilah dengan kerap untuk meregangkan kaki. Makan makanan berkhasiat dan elakkan makanan yang tinggi kandungan sodium dan garam seperti kacang masin, jeruk sayuran, telur masin dan ikan kering. Ingatlah, walaupun buku lali anda yang bengkak ini mungkin menyebabkan rasa tidak selesa, keadaan ini adalah sementara sahaja. Ia akan hilang sejurus anda melahirkan anak.
Sumber: Internet


ANAK PENDIAM FAKTOR GENETIK MAK AYAH?

Sering mendiamkan diri atau apabila ditanya segera tunduk tanpa sebarang jawapan! Sikap pendiam anak terutama apabila berdamping dengan orang yang tidak dikenali atau di luar kelompok keluarga pastinya membimbangkan ibu bapa apabila memikirkan apakah si kecil yang bakal menjejakkan kaki ke alam persekolahan boleh menyesuaikan dirinya? Kanak-kanak pendiam sering kali tidak memberi maklum balas kepada pertanyaan yang diajukan sedangkan mereka tahu jawapannya dan hal ini berlaku disebabkan pelbagai faktor penyebab. Banyak faktor yang mempengaruhi sikap pendiam seseorang kanak-kanak antaranya genetik, pendedahan ibu bapa terhadap ilmu bersosial, persekitaran, gaya hidup dan asuhan penjaga atau pengasuh. Faktor genetik memainkan peranan penting dalam pembentukan personaliti kanak-kanak.
Sikap kanak kanak-kanak yang tidak mahu bercakap, enggan bergaul dan mempunyai personaliti seolah-olah tidak suka bersosial kebiasaannya disebabkan faktor genetik yang diperoleh daripada keturunannya. Kebiasaannya apabila salah seorang ibu atau bapa kurang bercakap atau pendiam, maka potensi lebih besar anaknya turut mewarisi sikap itu. Anak mungkin tidak boleh ‘lari’ daripada memiliki genetik pendiam, tetapi mereka boleh diasuh dan diberi pendedahan kepada ilmu bersosial. Namun begitu, jika tiada pendedahan diberi kepada anak, mereka akan terus menerus menjadi pendiam dan inilah sebabnya interaksi sosial sukar untuk diaplikasi apabila mereka sudah memasuki alam persekolahan. Disebabkan itu, dorongan dan didikan ibu bapa serta individu yang mempunyai kaitan rapat dengan kanak-kanak amat penting kerana ia dapat memberikan pengaruh besar dalam pembentukan keperibadiannya sekali gus menentukan sikap kanak-kanak terbabit.

ASUHAN DAN BIMBINGAN

Perwatakan pendiam itu turut boleh dibezakan mengikut asuhan yang diterima daripada penjaganya. Kita boleh bezakan kanak-kanak yang tinggal di pusat asuhan dengan di rumah. Di pusat asuhan, kanak-kanak lebih banyak bergaul, mudah mesra, tidak pemalu, keletah dengan ramai rakan yang pelbagai usia berbanding dengan anak yang duduk di rumah kerana hanya ditemani ibu, datuk, nenek atau pembantu rumah. Namun, sekiranya penjaganya rajin melayan berkomunikasi dan menggalakkan si kecil bercakap, sikap pendiam boleh diatasi kerana pengaruh asuhan mempunyai kuasa yang agak besar dalam pembentukan keperibadian kanak-kanak.
Kanak-kanak menjadi pendiam disebabkan asuhan di peringkat tumbesaran dan gaya hidupnya. Kanak-kanak memerlukan rangsangan daripada ibu bapa untuk mengajar mereka berinteraksi dengan persekitaran. Inilah sebabnya, cara asuhan yang diterima dan pendedahan kepada persekitaran penting dalam menentukan pendiam atau tidak kanak-kanak itu selain faktor genetik yang memang ada pada diri mereka. Kanak-kanak pendiam ini perlu diajar cara berinteraksi dan didedahkan dengan persekitaran yang melebihi sempadan adik-beradik dan saudara-mara iaitu perlu dibiarkan bersosial dengan rakan sebaya, jiran atau rakan ibu bapa mereka. Ibu bapa juga perlu menunjukkan contoh terbaik dalam bersosial iaitu sentiasa menegur sapa jiran tetangga atau sering bertanya khabar rakan baik.

Lain pula fenomena apabila kanak-kanak yang pada awalnya peramah tetapi tiba-tiba berubah menjadi pendiam. Mungkin ada sesuatu perkara berlaku. Mereka mungkin berada dalam keadaan tertekan atau menghadapi masalah. Jangan sangka orang dewasa saja yang tertekan dan ada masalah. Kanak-kanak juga ada masalah tersendiri sesuai dengan dunia mereka. Justeru, ibu bapa dan ahli keluarga perlu memerhati setiap perubahan personaliti anak-anak. Kanak-kanak ini mungkin mengalami penderaan seksual secara fizikal dan psikologi. Penderaan boleh menyebabkan tingkah laku mereka berubah, lebih suka menyendiri dan pendiam,” katanya.
Atas faktor itu, ibu bapa perlu memerhatikan setiap perubahan yang terjadi pada anak bagi memastikan tumbesaran si kecil sentiasa terkawal. Pengaruh gajet atau telefon bimbit juga semakin membimbangkan kerana kajian mendapati kanak-kanak cenderung untuk mendiamkan diri dan bersendiri sekiranya terlalu terdedah dengan alat teknologi itu. Jangan biarkan mereka taasub dengan gajet dan kawal gerak-geri anak supaya pengaruh negatif tidak mempengaruhi pemikiran mereka yang akhirnya merosakkan keperibadian kanak-kanak itu.

KAEDAH YANG BOLEH DILAKUKAN BAGI MEMPENGARUHI KEMAHIRAN KOMUNIKASI KANAK-KANAK

Banyakkan komunikasi, bercerita dan menggalakkan anak bercerita perjalanan hariannya kepada anda. Untuk menggalakkan anak bercerita, anda boleh bertanya mengenai rakan baiknya dan peristiwa menarik pada hari itu.
Mencari idea untuk memastikan anak gemar mengadu atau bercerita kepada anda.
Sentiasa menunjukkan contoh sifat peramah seperti bergaul mesra dengan saudara-mara serta jiran tetangga.
Minta pandangannya dalam perkara yang membabitkan dirinya contohnya warna baju, peraturan di rumah atau perancangan menu keluarga.
Yakinkan pada dirinya, dia seorang yang berani dan kerapkan memuji.
Jangan sesekali memperkecil-kecilkan dirinya kerana ia akan lebih memburukkan keadaan.

Sumber: Pakar Psikoterapi Klinikal & Pengetua Akademi Keibubapaan Asia Ko Teik Yen & Harian Metro


USAH DIABAI HUBUNGAN INTIM KETIKA KESIHATAN TERJEJAS

Hubungan intim antara pasangan suami isteri bukan sesuatu yang boleh dipandang ringan malah ia amat penting kerana mampu menjaga keharmonian, kerukunan serta kebahagiaan berpanjangan dalam kehidupan berumah tangga. Hubungan itu sebahagian daripada naluri asas manusia yang boleh mencetuskan perasaan positif seperti kegembiraan, ketenteraman, rasa disayangi serta dihargai pasangan. Bagi pasangan yang sudah berkahwin, hubungan kelamin mengeratkan lagi pertalian yang sudah terjalin sejak sekian lama, menambah rasa kasih dan memberi kesan positif kepada minda kerana memiliki teman rapat yang mampu berkongsi pelbagai kisah suka dan duka. Minda yang positif amat penting kepada tubuh dalam usaha melawan sebarang penyakit termasuk kanser kerana sekiranya minda bersedia berhadapan apa saja, tubuh akan lebih kuat dan kembali sihat dalam masa yang lebih cepat.

HUBUNGAN INTIM KETIKA MENGHIDAP KANSER

Ada ketikanya hubungan intim antara pasangan boleh terjejas akibat beberapa faktor kesihatan atau perasaan berkecamuk apabila berhadapan sesuatu penyakit yang serius. Keadaan itu turut dialami wanita yang disahkan menghidap barah payudara di negara ini. Fikiran mereka terlalu dibelenggu oleh penyakit dihidapi hingga membuatkan ada antara mereka meletakkan kehendak hubungan intim ke tepi sedangkan ia adalah sebahagian daripada proses baik pulih pesakit.
Selain itu, perasaan malu terhadap perubahan yang dialami tubuh sepanjang menjalani rawatan seperti parut, berat turun mendadak dan kehilangan rambut, membuatkan sebahagian pesakit hilang keyakinan untuk bersama suami. Mereka berasakan sudah hilang sifat kewanitaan dan rasa diri tidak cukup bagus untuk suami. Pada masa sama, rasa tidak selesa di bahagian rawatan menyebabkan ada yang enggan disentuh.
Ada juga pesakit yang mendengar nasihat atau percaya kepada kepercayaan tertentu yang tidak benar atau mempunyai sebarang asas, misalnya mereka bimbang hubungan intim akan menyebabkan bahagian parut tercedera lalu kanser terus merebak serta menyangka penyakit itu boleh berjangkit. Hubungan intim juga boleh terjejas apabila ada suami yang terlalu sayangkan isteri mereka hingga sanggup mengetepikan keinginan untuk bersama kerana bimbang akan mencederakan atau membebankan pasangan membuatkan kedua-duanya sanggup melupakan sementara hubungan intim.

KUKUH IKATAN & PENGHARGAAN

Rawatan kanser bermula daripada diagnosis hingga pembedahan, kemoterapi dan radiasi yang boleh mengambil masa lama iaitu antara enam bulan hingga setahun, malah pengambilan ubat boleh mengambil masa bertahun-tahun. Sedangkan hubungan kelamin antara suami isteri amat penting kerana ia mengukuhkan ikatan dan menunjukkan rasa sayang serta penghargaan, secara tidak langsung mewujudkan suasana positif dan meningkatkan keyakinan diri isteri untuk melawan kanser. Berfikiran positif serta persediaan mental dari awal terutama sokongan kuat pasangan amat penting untuk melawan kanser. Jika minda lebih bersedia, tubuh boleh berhadapan apa saja dan lebih cepat kuat dan sihat kembali.
Masalah hubungan intim selalu tidak diberi perhatian kerana sukar dibangkitkan, sama ada disebabkan rasa malu bertanya atau tidak tahu hendak bertanya kepada individu tertentu, rasa sensitif, menganggap ia perkara peribadi atau remeh. Antara kebimbangan pesakit yang menyebabkan mereka tidak mahu melakukan hubungan intim apabila mereka takut mendapat jangkitan, takut sakit atau bimbang ubat kemoterapi akan berpindah kepada pasangannya.

Biarpun pasangan digalakkan tidak mengetepikan hubungan intim, pesakit dinasihatkan tidak mengandung sepanjang rawatan atau enam bulan selepas rawatan kemoterapi tamat bagi mengelak masalah pada bayi. Bagi pesakit, persediaan mental dari awal selepas disahkan menghidap kanser amat penting dan mereka perlu faham tubuh akan mengalami beberapa perubahan ketara, bukan saja secara fizikal, tetapi mental.

KESAN RAWATAN

Perubahan paling ketara adalah pada bahagian payudara kerana kesan parut atau tiada payudara selepas menjalani prosedur mastektomi. Ini secara tidak langsung mengundang perasaan rendah diri mengenai penampilan atau malu jika pasangan melihat tubuhnya. Perasaan kurang menarik dan terjejasnya keyakinan boleh menyebabkan dorongan keinginan kurang dalam diri untuk melakukan hubungan bersama pasangan. Rangsangan pada payudara baru selepas prosedur rekonstruktif berkurang kerana saraf terpotong dan tidak sama seperti dulu selain berasa sedikit kebas. Selepas pembedahan, ia akan bengkak sedikit, tetapi tidak sakit apabila sembuh, jadi tiada halangan untuk disentuh walaupun ia berparut.
Ketika rawatan radiasi, bahagian payudara menjadi kemerahan, melecet atau mengelupas, tetapi ia hanya bersifat sementara. Bahagian bahu dan lengan pada sebelah payudara yang terjejas juga menjadi lemah, sakit atau bengkak sedikit. Oleh itu, ia memerlukan sokongan misalnya penggunaan bantal atau mengalih posisi tangan supaya pesakit berasa lebih selesa ketika hubungan intim. Rawatan kanser payudara tidak membabitkan perubahan rangsangan kelamin secara langsung untuk wanita menikmati hubungan intim.
Bagaimanapun, kesan ubat-ubatan yang diambil boleh menyebabkan hormon terganggu dan kekeringan pada bahagian faraj yang boleh dibantu dengan penggunaan bahan pelincir dan dilakukan secara perlahan-lahan. Sokongan suami amat penting dan kesabaran mereka amat dihargai kerana pasangan akan menjadi lesu selain sering rasa mual.
Pasangan juga digalakkan memberi sokongan padu termasuk mengikuti sesi perundingan diadakan doktor bagi mendengar dan memahami penyakit itu sekali gus membantu pasangan menyesuaikan diri dengan perubahan yang bakal dialami. Perubahan hormon ketika rawatan sememangnya memberi impak dan menjejaskan keinginan seksual tetapi ia bersifat sementara, malah ada pasangan yang merasakan hubungan intim mereka lebih bermakna.
Pemberian susu ibu, sekurang-kurangnya selama enam bulan boleh mengurangkan risiko kanser berulang dan kadar kematian disebabkan kanser payu dara. Hasil kajian baru-baru ini yang diterbitkan di dalam Jurnal Institut Kanser Kebangsaan mendapati, dalam kalangan wanita yang mendapat kanser payu dara dan pernah menyusukan anaknya, pakar penyelidik mendapati risiko kanser berulang berkurang sebanyak 30 peratus malah kadar kematian juga berkurang sebanyak 28 peratus.
Teknologi rawatan dan ubatan yang semakin canggih juga membantu merawat kanser dengan berjaya, namun kesedaran wanita untuk membuat pemeriksaan rutin dan mendapatkan rawatan pada peringkat awal amat penting. Waktu terbaik untuk membuat pemeriksaan sendiri bagi mengesan sebarang keadaan tidak normal pada payu dara adalah satu minggu selepas kedatangan haid kerana ketika itu payu dara berada dalam keadaan paling lembut.

Sumber: Perunding Pakar Onkologi Perubatan Hospital Beacon Dr Azura Rozila Ahmad & Harian Metro


SIKAP AYAH PANAS BARAN PENYEBAB ANAK STRES HINGGA KE DEWASA!

Hubungan kekeluargaan ialah satu perkongsian perasaan sayang, bahagia dan gembira yang wujud antara setiap ahli keluarga. Ia merujuk kepada tingkah laku dan sikap ibu dan bapa sebagai ketua asas dalam keluarga. Namun, perasaan yang bahagia boleh bertukar menjadi gangguan jika permasalahan dalam hubungan tidak diperbaiki dan diberi perhatian. Ternyata sikap cepat marah dan merajuk sering terjadi dan ia mengganggu emosi anda serta keluarga. Jika sikap ini sesekali berlaku, mungkin boleh dianggap sebagai salah faham dalam perhubungan keluarga. Namun jika menjadi satu kebiasaan maka ia dianggap sebagai halangan dalam mengukuhkan pertalian kekeluargaan yang dibina.
Sering kali kita terbaca di dada akhbar mengenai suami yang panas baran sehingga sanggup memukul dan mencederakan isterinya. Walaupun kesalahan isteri terlalu kecil namun disebabkan tidak dapat mengawal perasaan menyebabkan si suami sanggup menggunakan kekerasan untuk memuaskan hatinya. Berdasarkan pendapat ramai panas baran juga turut berpunca daripada kisah silam pada masa lalu. Mungkin suami pernah melihat ayahnya memukul ibu lantas hal ini terbawa-bawa setelah mendirikan rumah tangga. Jika anda benar-benar ingin menyelesaikan masalah ini, kerjasama antara ahli keluarga terutama ibu dan ahli keluarga yang lain penting bagi mewujudkan suasana harmoni. Perasaan sayang, hormat dan kasih itu akan menjadi lebih kuat jika diselangi dengan sikap saling menghormati antara kalian.

KESEDARAN UNTUK BERUBAH Asas utama untuk menyelesaikan isu ini ialah dengan adanya kesedaran dari dalam diri si ayah untuk berubah. Dalam hal ini, perbincangan yang tulus adalah penting bagi memastikan kesedaran itu bukan hanya di bibir tetapi jauh di sudut hati. Namun perkara ini bukan semudah yang diperkatakan. Ia perlu dipupuk secara berterusan di mana pasangan boleh mengingatkan antara satu sama lain secara baik dan lemah lembut.
 JANGAN BERDEBAT Elakkan daripada berdebat atau mengemukakan pandangan pada saat suami sedang marah atau beremosi. Sekiranya dilakukan tindakan anda mungkin sia-sia sahaja malah boleh mengundang padah. Akibatnya, si isteri boleh terikut-ikut menjadi ‘panas’ sehingga berlakunya pertelingkahan. Jika berlarutan, keselamatan si isteri boleh terganggu dan rumah tangga juga akan terancam. Sebaiknya dalam situasi ini, anda perlu mengalah atau mengambil sikap tidak mempedulikannya dulu. Dengar apa yang dimarahi isteri anda, diam dan jangan melawan sehingga marah suami kembali ‘sejuk’ baru anda bersuara.
AJAK BERBINCANG Ajak dia berbicara untuk menyelesaikan masalah yang menjadi punca kemarahannya. Tetapi tunggu sehingga kemarahannya reda. Gunakan gaya bicara yang halus agar tenang emosinya dan bukannya dengan meninggi suara. Mungkin anda boleh berbincang sambil mengurut-urut belakang suami selepas pulang kerja ataupun ketika menonton bersama. Paling penting, pilih masa dan mood yang baik dan tepat.

ELAK MENYINDIR SUAMI Kebiasaannya suami panas baran ataupun pemarah suka berterus-terang dan jujur mengenai apa yang mereka suka ataupun tidak. Oleh itu cara mereka mengungkapkan lebih cenderung kasar dan bernada marah. Jadi elakkan diri daripada menyindir, berkias ataupun menunjukkan muka seperti berahsia sesuatu daripadanya kerana ia hanya akan membuatkan suami bertambah marah dengan anda. Sebagai isteri anda tidak mahu amarah suami berlarutan. Jadi, elak melakukannya.
KRITIKAN UNTUK PERBAIKI KELEMAHAN Jangan beranggapan pandangan suami sebagai satu kritikan kepada anda. Ambil sebagai satu cabaran untuk memperbaiki kelemahan diri. Biasalah dalam rumah tangga pasti ada kesalahan yang anda lakukan. Jangan terlalu beremosi dengan kata-kata suami terhadap anda. Jika masih ada sayang, anda harus bersikap terbuka. Namun ia bukan bermakna anda harus menanggung semua kesalahan kerana setiap orang ada kelemahan masing-masing. Anda boleh mengemukakan pendapat tetapi pada waktu yang sesuai.
FAHAMI LATAR BELAKANG SUAMI Sifat pemarah ataupun panas baran juga sebenarnya boleh disebabkan oleh latar belakang dan asuhan dalam keluarga. Ia berkait rapat dengan cara seseorang itu dibesarkan. Jika dibesarkan dalam suasana yang penuh marah dan tengking, si suami mungkin menganggap sikapnya itu satu perkara normal tanpa menyedari ia boleh mengeruhkan keharmonian rumah tangga.
RUMAH DALAM KEADAAN SELESA Pastikan keadaan rumah dalam keadaan kemas dan menyenangkan agar suami berasa selesa dan tidak mudah marah-marah seperti berada dalam keluarganya dulu. Cuba selidik punca yang boleh membuatkannya gembira dan tenang. Selepas itu anda elakkan perkara yang boleh membuatkan dia marah.
ELAK MENGGUNAKAN PERKATAAN KASAR Individu yang panas baran akan bertambah marah mereka sekiranya diucapkan dengan kata-kata kasar dan menyakitkan. Oleh itu sentiasa gunakan bahasa pertuturan yang lembut walaupun pada ketika itu suami anda sedang marah. Mengajar mereka yang sedang marah bukanlah dengan menggunakan kemarahan sebaliknya dengan kata-kata dan perbuatan yang akan membuatkan suami terfikir mengapa perlu marah sedangkan boleh diadakan perbincangan untuk mengatasinya.
KONGSI PERASAAN Anda juga boleh menyatakan perasaan hati yang terganggu ekoran sikap panas baran ayah. Wujudkan suasana perkongsian dari hati ke hati yang penuh tertib dan harmoni. Semoga perkongsian anda dengan ibu akan memberikan ketenangan buat kalian. Selain perkongsian perasaan, ia juga mampu mengeratkan lagi hubungan ibu dan anak.
TOLERANSI Semaikan elemen toleransi dalam keluarga terutama ketika berhadapan dengan situasi yang menimbulkan kemarahan. Bimbinglah ayah secara berhikmah tanpa meninggikan suara atau menengking atau melawan cakap ayah. Besar kemungkinan kaedah berlemah-lembut ini membantu ayah untuklebih terbuka dan menahan kemarahan supaya tidak mendatangkan masalah kepada orang lain. Anda mungkin boleh membantu ayah mempelajari cara mengatasi kemarahan itu menerusi pembacaan, perkongsian dan luahan rasa anda. Bimbingan ini perlu dilakukan secara berterusan dan pastinya ibu adalah orang paling rapat dengan ayah. Selain itu, kenal pasti dalam kalangan ahli keluarga besar anda siapa agak rapat dengan ayah. Mungkin juga boleh dijadikan orang tengah untuk menasihati ayah.

ATASI MARAH Mengetahui cara mengatasi kemarahan iaitu dengan mengetahui punca kemarahan, situasi marah dan teknik mengawal pernafasan. Setiap kali ayah marah, ingatkan pada ayah bahawa marah itu akan menjadi lebih besar jika tidak dikawal. Jika tidak berani untuk memberitahu ayah berkenaan hal ini bagi mengelakkan salah sangka yang lebih teruk, maka anda boleh memaklumkan kepada keluarga. Ajar adik-adik berkenaan kaedah untuk mengurangkan kemarahan ayah.
BERDOA Selain itu, berdoa kepada Allah supaya diberi petunjuk dan hidayah kepada anda sekeluarga. Perhubungan yang baik seharusnya mengikut panduan agama dan menjaga batas-batas. Hormat-menghormati itu sangat penting. Bantu ayah untuk menjadi hamba Allah yang lebih sabar kerana tugas ayah adalah sebagai ketua keluarga. Selamat mencuba. Namun jika tindakan ayah keterlaluan hingga menimbulkan kecederaan, maka anda perlu bertindak lebih tegas.

Sumber: Internet


PUNCA KENAPA SERING TERJADI KEJADIAN BAYI TERSEDAK SUSU

Berdepan dengan banyak kes membabitkan bayi meninggal akibat tersedak susu ternyata sesuatu yang sangat membimbangkan. Sama ada disiarkan di media massa atau tidak, ia bukan persoalan. Apa yang penting, hal ini perlu diingatkan kepada ibu sama ada yang sudah melahirkan cahaya mata kedua dan seterusnya atau baru saja bergelar ibu supaya sentiasa mengambil tahu, banyak membaca supaya mempunyai ilmu pengetahuan mengenainya. Ramai beranggapan kes bayi maut akibat tersedak susu hanya berlaku kepada bayi yang minum melalui botol dan menerusi penjagaan di taska atau pengasuh saja. Tetapi sebenarnya ia turut banyak berlaku kepada bayi yang disusukan dengan susu ibu secara terus.

Situasinya begini, ibu menyusukan bayi kemudian menidurkan bayinya dengan dia turut tertidur sama. Apabila sedar satu jam kemudian, bayi sudah kebiruan dengan mulut berbuih. Apabila dibawa ke hospital, bayi sudah meninggal dunia. Ramai ibu panik dan tidak menyangka ia boleh terjadi kepada anak mereka kerana sebelum terlelap mereka sudah memastikan bayi berada dalam keadaan selamat.
Penyusuan adalah satu kemahiran bayi yang kompleks. Kemahiran ini wujud sejak lahir untuk bayi yang dilahirkan cukup bulan. Proses penyusuan membabitkan menghisap, mengumpul, mengunyah dan menelan susu manakala keadaan bayi tersedak susu berlaku apabila bayi itu tidak dapat menghisap, mengumpul, mengunyah atau menelan susu. Tersedak susu bermaksud susu termasuk dalam saluran pernafasan dan seterusnya ke paru-paru menyebabkan masalah pernafasan dan boleh menyebabkan bayi berhenti bernafas.
Untuk bayi yang sihat kebiasaannya apabila menghadapi masalah pada susu yang diminum, mereka akan meluah semula. Ini bukan masalah serius kerana ia bersifat sementara dan akan pulih sendiri. Ia berlaku disebabkan organ penghadaman belum matang dan berfungsi sepenuhnya. Hampir 50 hingga 60 peratus bayi berusia dalam lingkungan tiga bulan akan mengalami gejala ini dan akan hilang selepas bayi berusia setahun hingga dua tahun, tanpa memberikan kesan besar terhadap kesihatan bayi.
Bagi bayi yang tidak sihat pula muntah boleh disebabkan penyakit yang lebih serius sekiranya bayi didatangkan bersama gejala tambahan seperti tidak aktif, demam, menangis yang sukar ditenteramkan, kurang kencing, cirit-birit, perut kelihatan membesar, muntah berwarna hijau, coklat dan kehitaman (berdarah), muntah memancut jauh atau tidak buang air besar mungkin disebabkan oleh usus tersumbat.

WASPADALAH!
Persoalannya, bagaimanakah bayi menyusu ibu boleh mengalami gejala tersedak susu? Sepatutnya pada usia satu hingga tiga bulan, bayi diawasi sepenuhnya oleh ibu atau penjaga mereka terutama selepas menyusu. Ini kerana kebanyakan kes tersedak susu berpunca daripada kecuaian dan kelalaian ibu sekiranya disusukan secara terus juga ahli keluarga dan pengasuh bagi yang meletakkan bayi di bawah jagaan orang lain. Oleh itu, bagi bayi yang mengalami tersedak susu dan berada dalam keadaan kebiruan sama ada sengaja atau tidak sengaja, disebabkan tiada siapa mengawasi bayi itu dalam satu hingga dua jam pertama selepas kali terakhir bayi dijaga. Ia juga berpunca daripada beberapa faktor seperti masalah dengan bayi, ibu, pengasuh, penjaga, botol susu dan posisi badan.

FAKTOR BAYI –Sepatutnya ibu menilai sama ada bayi menyusu dengan baik setiap hari. Juga pastikan adakah bayi sihat seperti sediakala. Sekiranya bayi tidak sihat bagi yang bekerja, adakah wajar ibu bercuti? Cuba fikirkan apabila bayi yang tidak sihat ini meragam, adakah pengasuh mampu menjaganya?

FAKTOR IBU – Ada ibu mempunyai susu yang terlalu banyak. Ini menyebabkan susu mengalir laju dan bayi tidak dapat mengawal saluran pernafasan dan ia akan terbuka dan susu masuk ke saluran pernafasan. Ini sekali gus menyebabkan bayi terbatuk dan terus tersedak. Secara semula jadi, ibu berkerjaya pastinya akan keletihan. Dengan kerja di pejabat dan melayan anak di rumah, tenaga mereka semakin berkurang. Sekiranya ibu tidak sihat dan perlukan rehat, pastikan suami mengambil alih tugas menjaga bayi untuk seketika. Jangan akibat terlena untuk satu hingga dua jam menyebabkan kita kehilangan insan tersayang. Apa yang boleh dilakukan sebelum menyusukan bayi, perah sedikit susu bagi mengelak susu keluar terlalu banyak. Bayi juga seharusnya disusukan untuk sebelah payudara saja. Jika bayi boleh menyusu 15 hingga 20 minit dan dalam kurang sejam ingin menyusu lagi, pastinya bayi anda disusukan bahagian payudara yang sama. Tinggikan kepala bayi ketika menyusu dan sendawakan bayi selepas penyusuan. Bayi pula seharusnya disusukan dalam jumlah yang kecil tetapi lebih kerap.

FAKTOR PENGASUHDAN PENJAGA – Kualiti penjagaan bayi akan terganggu sekiranya ada faktor yang mengganggu rutin harian. Mereka juga manusia yang kadang-kadang terpaksa bercuti, emosinya terganggu dan tidak pandai menguruskan ramai bayi sekiranya pembantu lain mengambil cuti kecemasan. Sekiranya ada seorang bayi tidak sihat, tumpuan terpaksa diberikan kepada bayi itu menyebabkan bayi lain terabai. Sekiranya pemilik taska bertanggungjawab, mereka akan bertindak tegas dengan melarang ibu dari menghantar bayi kurang sihat demi menjaga kualiti penjagaan pekerja mereka. Adakalanya penjaga meletakkan botol terlalu lama pada mulut bayi dan tiada pengawasan semasa penyusuan. Botol susu diselitkan dengan kain dan ditinggalkan. Apabila bayi tersedak ia menyebabkan susu akan terus mengalir dalam mulut bayi dan menyebabkan bayi tidak dapat bernafas.

FAKTOR BOTOL DAN POSISI BADAN – Pilih botol dan puting yang sesuai mengikut usia bayi. Puting yang terlalu besar akan menyebabkan susu akan keluar terlalu cepat dan apabila bayi tidak dapat mengawal pernafasan dia akan terus tersedak. Oleh itu pastikan susu penuh di bahagian depan botol. Ini kerana sekiranya botol susu dipegang secara condong, bayi akan menghisap air dan udara. Keadaan ini dipanggil aerophagia dan boleh menyebabkan bayi muntah ketika tidur dan menyebabkan tersedak susu. Elakkan mengayun-ayunkan bayi semasa penyusuan. Kepala bayi harus ditinggikan 45 darjah dan jangan sesekali tidurkan bayi secara terlentang.

Tanda bayi tersedak susu:

Menjadi biru
Tercungap-cungap
Pernafasan laju dan berhenti bernafas

BAGAIMANA MENGELAK BAYI TERSEDAK SUSU

Dalam apa juga masalah sekalipun pencegahan lebih baik daripada merawat. Ini kerana sekiranya bayi tidak diberikan bantuan selepas 20 minit tersedak dan tidak boleh bernafas sendiri, ia menyebabkan kecederaan yang kekal pada organ dalaman bayi. Ibu pula seharusnya mengetahui perkembangan bayi setiap waktu.  Jangan kerana bayi tidak sihat dan ibu tetap menghantar anak ke taska akan menyebabkan tumpuan pengasuh terganggu dan kemudaratan kepada bayi lain. Kepada pengasuh pula selalulah bertanya sama ada anda mampu menjalankan tugas pada hari ini walaupun rutin harian terganggu. Pemilik taska perlu lebih proaktif dalam menilai kemampuan serta kemahiran pengasuh mereka. Kepada ibu bapa, sentiasa berkomunikasi dengan pengasuh anak-anak. Sekiranya terpaksa bercuti, ambillah cuti demi keselamatan si kecil anda. Selalu membuat pemeriksaan atau lawatan mengejut agar ketelusan dan kualiti penjagaan anak berkekalan.

Sumber: Perunding Pediatrik Pusat Rawatan Islam Azzahrah Dr Md Nazim Abu  & Harian Metro


KENAPA YA IBUBAPA PERLU BERI PELUANG SI KECIL BUAT KESILAPAN?

Kebanyakan orang dewasa hari ini terlepas peluang untuk mengubah hidup mereka kerana terperangkap dalam rutin seharian. Anda tidak mahu anak anda terperangkap dalam keadaan sama, berikut adalah cara anda boleh mencetuskan minat pembelajaran sepanjang hayat dalam diri anak-anak. Pembelajaran sepanjang hayat adalah pembangunan pembelajaran formal dan tidak formal: perkembangan kemahiran adaptif yang berterusan, pengetahuan dan kecekapan yang diperlukan oleh manusia sepanjang hayat dan membantu mereka membuat perubahan positif bagi diri sendiri dan orang di sekeliling. Cuba fikirkan, dulu anda bujang, kini sudah berkahwin dan mempunyai anak-anak. Satu anjakan besar dalam kehidupan anda sudah berlaku. Anda memikul tanggungjawab baru, berhadapan dengan cabaran baru, mempelajari kemahiran baru serta menyesuaikan diri pada perubahan. Anda sebenarnya berada dalam perjalanan pembelajaran sepanjang hayat dalam bidang pengasuhan anak-anak.

TIGA JENIS PEMBELAJARAN

Adaptif: Bergantung kepada penyelesaian yang terbukti berkesan sebelum ini dan selesa membuat penyesuaian jika perlu.
Generatif: Sentiasa mencari idea dan kemahiran baru, mencuba tingkah laku baru dan menetapkan matlamat yang mencabar diri sendiri.
Transformasi: Mempunyai kemahiran untuk berdepan dan melakukan perubahan yang ketara. Mereka cekap mengenal pasti jurang, menetapkan matlamat, mewujudkan rancangan pembelajaran dan mengekalkan motivasi untuk mencapai matlamat yang ditetapkan.

Seseorang itu mungkin mempunyai salah satu, semua atau tiada langsung daripada jenis gaya pembelajaran di atas. Ia bergantung kepada kecekapan yang mereka peroleh sepanjang hayat. Justeru, pembelajaran sepanjang hayat sering dilihat sebagai perkara orang dewasa atau pendidikan berterusan. Bagaimanapun, benih yang akan menyemarakkan motivasi untuk belajar, berubah dan menyesuaikan diri perlu disemai sejak kecil. Bagaimana anda menggalakkan perasaan suka belajar dalam anak anda?

JANGAN MENILAI, BERI GALAKAN

Kanak-kanak membuat kesilapan. Memang mudah untuk menilai dan berasa marah setiap kali anak melakukan kesilapan. Sebaliknya ibu bapa harus:

Menerima bahawa kesilapan lazim berlaku tetapi mempelajari daripada kesilapan itu dan tidak mengulanginya adalah kunci untuk maju ke hadapan dan memperbaiki diri sendiri.
Jangan terlalu melindungi, benarkan anak-anak lakukan kesilapan sendiri dari semasa ke semasa pengalaman adalah guru terbaik.
Ajar mereka untuk bertanggungjawab atas kesilapan sendiri dan jangan menyalahkan orang lain.
Puji keberanian mereka dan sokong usaha untuk mengatasi sebarang halangan.
Jangan ungkit kesilapan lampau. Sebaliknya, ambil iktibar darinya dan fokus kepada cabaran mendatang.

FOKUS KEPADA KEBOLEHAN
Adakalanya, ibu bapa terlalu menekan anak-anak untuk menjadi yang terbaik mengatasi orang lain. Harapan yang terlalu tinggi dan tidak realistik boleh menjadi punca stres bagi kanak-kanak. Oleh itu, adalah lebih baik untuk memberi fokus membantu mereka meningkatkan kemahiran sedia ada dan mempelajari perkara baru – ini membawa kepada kebolehan kendiri dan kurang berprasangka.

Pupuk dan bantu anak mengejar minat mereka dengan menyediakan bahan dan aktiviti yang berkaitan dengan minat itu.
Cari peluang untuk mereka mengasah kemahiran kepemimpinan dan berikan pengalaman pembelajaran melalui pemberian tugasan.
Bantu anak memperbaiki kemahiran emosi dan sosial bagi membolehkan mereka berhubung dan berinteraksi dengan orang yang berbeza melalui NGO atau aktiviti berteraskan komuniti.
Kerap berbincang mengenai rancangan masa depan anak dan bagaimana mereka boleh berusaha untuk mencapainya.

RAIKAN SIFAT KREATIF DAN INGIN TAHU

Kreativiti membantu kanak-kanak menjadi lebih berkeyakinan, membangunkan kemahiran sosial dan membantu mereka belajar dengan lebih baik. Memupuk sifat ingin tahu dan kreativiti dalam diri anak anda akan memupuk sikap minat untuk belajar sepanjang hayat. Bantu anak anda mendapatkan tumpuan, kecekapan, ketabahan dan optismisme yang diperlukan untuk berjaya dalam usaha kreatifnya.

Pupuk pemikiran kritikal yang kreatif dengan memperuntukkan masa tidak berstruktur untuk berseronok dan bermain.
Bantu anak anda berjumpa dengan orang baru, pergi ke tempat baru dan menjelajahi pengalaman baru untuk mengembangkan minda mereka.
Biarkan mereka menjadi unik, sokong dan jangan bimbang jika anak berbeza sedikit daripada rakan sebayanya – selagi anak ada beberapa orang kawan sudah cukup baik, jangan termakan budaya popular.
Fokus kepada mencari penyelesaian bersama-sama tetapi biarkan mereka mainkan peranan utama.
Anda sendiri harus kreatif di rumah (contohnya memasak hidangan yang seronok sambil menghias pinggan, buat sendiri rumah olok-olok menggunakan kadbod dan bahan kitar semula).

Pembelajaran sepanjang hayat adalah mengenai kelangsungan hidup. Tidak seperti cerita dongeng, tiada istilah ‘bahagia selama-lamanya’ dalam dunia sebenar kerana akan sentiasa terdapat cabaran baru – sesetengahnya biasa tapi kebanyakannya baru. Menjangkakan cabaran masa depan akan membantu dalam membuat persediaan agar dapat lebih bertahan. Menyelesaikan masalah harus menjadi usaha berterusan kerana sebaik saja satu masalah diselesaikan, masalah lain akan timbul. Oleh itu, pembelajaran sepanjang hayat harus bertumpu kepada memupuk perasaan berkebolehan, rasa berguna kepada orang lain dan semangat kekitaan. Ia boleh membawa kepada perubahan dengan mewujudkan kebolehan baru dan membuka pintu kepada peluang baru yang tidak dijangka. Ia juga mempunyai potensi untuk memperkasa seseorang bagi mempengaruhi masa depannya, memberi pilihan yang mungkin tidak akan ada jika sebaliknya.

Sumber: Prof Madya Dr Alvin Ng Lai Oon & Harian Metro


Ini Cara Agar Papa Jadi Superpapa, Idola Kepada Si Kecil

Walaupun tiada satu pendekatan khusus yang boleh digunakan bagi semua situasi oleh para bapa, untuk menjadi papa yang cemerlang, anda perlu membabitkan diri dalam semua aspek membesarkan anak. Malah, papa memainkan peranan yang sama penting seperti seorang ibu dalam membentuk perkembangan kemahiran sosio-emosi, kognitif, bahasa dan motor anak.
Kajian menunjukkan bapa yang memainkan peranan aktif sejak awal kehidupan anak mampu meningkatkan perkembangan mereka. Sebagai seorang bapa dan suami, terdapat banyak aspek yang perlu pembabitan anda daripada saat anda menerima berita mengenai kehamilan pasangan dan ia berterusan sepanjang hayat.

Tugas seorang ayah yang komited bukan perkara yang mudah.
Sama seperti hubungan lain, nilai pembabitan bapa ni terletak pada kualiti interaksi dan bukan jumlah masa yang diluangkan.  Sebagai contoh, tak ada guna kalau papa luangkan masa dengan anak, duduk kat sebelah dia, tapi leka dengan gajet sendiri dan abaikan atau biarkan anak bermain sendirian.
Dengan melaburkan masa bersama anak, papa sebenarnya membantu dia untuk membesar menjadi anak yang mempunyai emosi dan keyakinan diri yang baik. Anak yang diberi perhatian secukupnya tak mudah terjerumus dalam masalah, sama ada di rumah mahupun di sekolah.
Bermula Dari Awal
Sebagai seorang bapa, anda tak boleh mengelakkan diri daripada terbabit sama dalam menjaga bayi anda. Dengan memberi bayi anda kasih sayang sepenuhnya (lakukannya dengan bermain atau respon kepada tangisannya), hubungan rapat dapat dipupuk.
Malah, lagi bagus kalau anda dapat berinteraksi dengan bayi walaupun ketika kehamilan boleh saja anda bercakap, menyanyi, atau ‘bermain’ dengan si manja dengan menyentuh perut pasangan anda, pada penghujung kehamilan.
Perkembangan Akademik Dan Kebapaan
Penglibatan seorang ayah dalam mengasuh bayinya sendiri sejak dari awal akan menentukan kejayaan, kehidupan sosial dan nilai akademik anaknya di sekolah kelak.
Beberapa kajian menunjukkan anak yang bapanya lebih terbabit dalam pengasuhan mereka mendapat pencapaian yang lebih baik di sekolah. Kajian yang sama juga mencadangkan bahawa masa yang diluangkan bermain dengan anak ketika mereka bayi membolehkan anak mencapai IQ tinggi dan kebolehan bahasa serta kognitif yang lebih baik.
Bila papa memainkan peranan dalam mengasuh anak, anak ni jadi lebih mudah menerima pembelajaran, lebih sabar dan bersedia untuk mengatasi tekanan dan kekecewaan persekolahan. Manfaat yang diterima ini juga tak terhad kepada kanak-kanak kecil saja, tapi akan berpanjangan sehingga ke alam remaja dan dewasa.
Langkah Yang Harus Papa Ambil
Apa yang boleh papa lakukan? Terdapat beberapa aspek penting yang papa perlu sedar, khususnya:
 1- Kekalkan Hubungan Positif Dengan Pasangan
Bagaimana anda layan pasangan anda, menjadi teladan kepada anak. Pastikan anda hormat dan sayang dengan pasangan anda. Anak yang membesar dalam persekitaran di mana mereka melihat ibu dianiayai atau didera kemungkinan besar akan melayan pasangan mereka dengan cara yang sama apabila dewasa kelak.
Mereka juga berisiko untuk mengalami kemurungan dan menjadi lebih agresif. Dari segi kesihatan, stres yang terhasil akibat konflik ibu bapa boleh melemahkan sistem imun dan membawa kepada masalah kesihatan.
2-  Luangkan Masa Berkualiti Bersama Anak Papa
Ini membolehkan anda mengeratkan kasih sayang dengan si manja dan mengenali satu sama lain dengan lebih rapat, seterusnya memahami emosinya dengan lebih baik.
Aktiviti riadah bersama anak menyumbang kepada pembangunan kanak-kanak.
Anda boleh memainkan peranan unik dalam perkembangannya, tapi cara paling baik adalah dengan melakukan aktiviti aktif dan fizikal, seperti bermain badminton atau bola sepak berbanding aktiviti pasif seperti menonton TV bersama. Aktiviti sebegini akan membantu kesejahteraan emosi, perkembangan sosial dan kecergasan fizikal si manja.
 3- Kerja Berpasukan Mengeratkan Hubungan
Cuba lakukan kerja rumah bersama anak anda. Ini membolehkan anda meluangkan masa berkualiti bersamanya sambil memupuk rasa tanggungjawab.
4-  Galakkan Pertumbuhan Intelek Anak Papa
Berusaha untuk merangsang minda anak dengan membaca kepadanya, berjumpa dengan guru kelasnya atau aktiviti lain yang mampu memberi fokus kepada kebolehan akademik atau inteleknya.
5- Jangan Takut Untuk Tunjukkan Papa Ambil Berat
Tak kira lah sibuk mana sekalipun, pastikan anda luangkan sedikit masa untuk si kecil. Kebanyakan anak melihat masa yang diluangkan bersama mereka sebagai tanda anda menyayangi mereka. Tak salah untuk mencurahkan kasih sayang dan perhatian kepada anak anda lebih-lebih lagi ketika dia masih bayi.
Konsep komunikasi terbaik di antara bapa dan anak ialah secara menyeluruh, bukan saja perlu menyantuni emosi anak terbabit malah meluangkan masa bersama mereka.
Sebagai bapa, anda harus memberi respon terhadap tangisan seorang bayi. Ambil setiap peluang yang ada untuk mengeratkan kasih sayang dengan bayi anda dengan cara mendukung atau memeluknya seberapa kerap yang boleh. Jangan biarkan ibu melakukan semua penjagaan asas seperti menyusu atau menukar lampin.
Lakukan bahagian anda seberapa kerap yang boleh. Usaha papa mungkin tak menyerlah seperti seorang ibu, tapi ia sama penting. Malah, beban kerja pengasuhan harus dikongsi bersama-sama kedua ibubapa.
Sumber: mypositiveparenting
BACA JUGA SUAMI SUPERHERO BANTU ISTERI BERPANTANG URUSKAN SEMUA HAL RUMAH
Pesan Mama Siti:
Dah banyak kajian yang menunjukkan anak-anak remaja yang ada hubungan baik dengan ibu BAPA mereka, lebih kurang nakalnya berbanding mereka yang hanya mempunyai hubungan baik dengan ibu mereka. Jadi, jangan lah lepas tangan kepada mama saja. Kehadiran papa tu penting untuk anak tau!